SK Brusel, 30.1.2008 SEK(2008) 83 v konečnom znení Návrh ROZHODNUTIE Č. 2/2007 ZMIEŠANÉHO VÝBORU ES-EZVO „SPOLOČNÝ TRANZIT“ ktorým sa mení a dopĺňa Dohovor z 20. mája 1987 o spoločnom tranzitnom režime - Návrh spoločného stanoviska Komisie - (predložený Komisiou) DÔVODOVÁ SPRÁVA Súvislosti návrhu | 110 | Dôvody a ciele návrhuV súlade s čl. 1 bodom 3 rozhodnutia Zmiešaného výboru ES-EZVO „Spoločný tranzit“ z 12. februára 1999 [1], sa systém spoločného tranzitu automatizoval a ukázal sa ako spoľahlivý pre colné správy a hospodárske subjekty.Používanie spoločného automatizovaného tranzitného systému je povinné od 1. júla 2005 s prechodným obdobím, počas ktorého sa až do 31. decembra 2006 umožňuje podávať tranzitné vyhlásenia v písomnej forme colným orgánom, ktoré si majú následne navzájom vymieňať údaje týkajúce sa tranzitu prostredníctvom informačných technológií a počítačových sietí.Dohovor z 20. mája 1987 o spoločnom tranzitnom režime [2] (ďalej len „Dohovor“) už nezodpovedá zmenám, ktoré nastali v oblasti tranzitu v dôsledku vývoja informačných technológií a výmeny elektronických údajov.Ustanovenia v oblasti spoločného tranzitného režimu je potrebné zosúladiť so spôsobmi fungovania nového informatizovaného tranzitného systému.Možnosť podávania tranzitného vyhlásenia v písomnej forme v rámci štandardného režimu by sa však mala zachovať pre cestujúcich, ktorí nemajú prístup k informatizovanému tranzitnému colnému systému. Údaje o tranzite by si potom colné orgány navzájom vymieňali prostredníctvom informačných technológií a počítačových sietí.Okrem toho je potrebné zaviesť havarijný postup, ktorým sa umožní všetkým hospodárskym subjektom, aby podali spoločné tranzitné vyhlásenie v písomnej forme v prípade, že informatizovaný tranzitný colný systém, softvérová aplikácia hlavných zodpovedných alebo komunikačná sieť medzi nimi a colnými orgánmi nebude k dispozícii. | 120 | Všeobecné súvislostiDohovor z 20. mája 1987 o spoločnom tranzitnom režime ustanovuje opatrenia, ktorými sa zjednodušuje obchodovanie s tovarom medzi ES a krajinami EZVO.Používanie nového informatizovaného tranzitného systému sa zaviedlo od 30. marca 2004 pre operátorov vo všetkých zmluvných stranách uvedeného Dohovoru a v súčasných ustanoveniach Dohovoru sa ustanovuje, že tranzitné vyhlásenia sa môžu podávať s použitím automatizovaných postupov a prostredníctvom štandardných správ.Ustanovenia v oblasti spoločného tranzitného režimu je teraz potrebné prispôsobiť povinnosti vykonávať všetky formality spojené so spoločným tranzitom prostredníctvom informačných technológií a počítačových sietí a tiež novým podmienkam vyplývajúcim z informatizácie, a zároveň zaručiť bezpečnosť a spoľahlivosť prenášaných údajov, ako aj rýchle sledovanie a vybavenie režimu. Cestujúcim, ktorí nemajú prístup k informatizovanému tranzitnému systému, je potrebné umožniť podávať príslušným colným orgánom tranzitné vyhlásenie v písomnej forme.Havarijný postup, založený na používaní vyhlásení v písomnej forme, je potrebné ustanoviť tak, aby hospodárske subjekty mohli pokračovať v prevádzkovaní svojej činnosti aj počas poruchy automatizovaných systémov alebo nedostupnosti sietí. | 139 | Existujúce ustanovenia v oblasti návrhuV oblasti návrhu neexistujú žiadne platné ustanovenia. | 141 | Súlad s ostatnými politikami a cieľmi ÚnieNávrh je v súlade s revidovanou lisabonskou stratégiou a všeobecným rámcom iniciatívy elektronickej štátnej správy. | Konzultácie so zainteresovanými stranami a hodnotenie vplyvu | | Konzultácie so zainteresovanými stranami | 211 | Metódy konzultácií, hlavné cieľové odvetvia a všeobecný profil účastníkovUskutočnili sa konzultácie pracovnej skupiny ES-EZVO „Spoločný tranzit“ | 212 | Zhrnutie odpovedí a spôsob ich zohľadneniaPriaznivé stanovisko | | Získavanie a využívanie expertízy | 229 | Nebolo potrebné využiť externý odborný posudok. | 230 | Hodnotenie vplyvuŽiadna právna zmena: všetky základné pravidlá Dohovoru o spoločnom tranzitnom režime sa budú naďalej uplatňovať, aj keď sa skracujú lehoty pátracieho konania a vzniku colného dlhu.Informatizáciou postupu sa zvyšuje účinnosť a rýchlosť riadenia tranzitnej operácie z jej čisto colného hľadiska, ale tiež pre operátorov a zavedené systémy finančných záruk. | Právne prvky návrhu | 305 | Zhrnutie navrhovaného postupuNahradiť dodatky a prílohy k Dohovoru o spoločnom tranzitnom režime dodatkami a prílohami, v ktorých sa zohľadňuje automatizácia postupu. | 310 | Právny základČlánok 15 Dohovoru z 20. mája 1987 o spoločnom tranzitnom režime. | 329 | Zásada subsidiarityNávrh spadá do výlučnej právomoci Spoločenstva. Zásada subsidiarity sa preto neuplatňuje. | | Zásada proporcionality | 332 | nepodstatné | | Výber nástrojov | 342 | Neexistuje iný primeraný nástroj. | Vplyv na rozpočet | 409 | Návrh nemá vplyv na rozpočet Spoločenstva. | Doplňujúce informácie | 510 | Zjednodušenie | 511 | Návrhom sa zavádza zjednodušenie správnych postupov, ktoré sa uplatňujú na verejné orgány (vnútroštátne alebo európske), ako aj na právnické subjekty a súkromné osoby. | 513 | Návrhom sa zavádza spoločný informatizovaný colný postup tranzitu pre všetky zmluvné strany Dohovoru. | 514 | Informatizáciou colného postupu tranzitu sa umožňuje uplatňovanie zjednodušených postupov pre subjekty a súkromné osoby na základe povolení. | . Návrh ROZHODNUTIE Č. 2/2007 ZMIEŠANÉHO VÝBORU ES-EZVO „SPOLOČNÝ TRANZIT“ z ..., ktorým sa mení a dopĺňa Dohovor z 20. mája 1987 o spoločnom tranzitnom režime ZMIEŠANÝ VÝBOR, so zreteľom na Dohovor z 20. mája 1987 o spoločnom tranzitnom režime [3], a najmä na jeho článok 15 ods. 3 písm. a) a c), keďže: (1) V súlade s rozhodnutím č. 4/2005 Zmiešaného výboru ES-EZVO „Spoločný tranzit“ z 15. augusta 2005 by mali operátori používať spoločný automatizovaný tranzitný systém na podávanie tranzitných vyhlásení od 1. júla 2005, s prechodným obdobím umožňujúcim podávať colným orgánom tranzitné vyhlásenia v papierovej podobe do 31. decembra 2006. (2) Tranzitné vyhlásenia by sa mali podávať v rámci štandardného postupu s použitím informatizovaných postupov namiesto písomných vyhlásení a tranzitné údaje by si mali colné orgány vymieňať prostredníctvom informačných technológií a počítačových sietí. (3) Ustanovenia týkajúce sa spoločného tranzitného režimu by sa mali prispôsobiť podrobným vykonávacím pravidlám postupu, ktorý využíva postupy elektronického spracúvania údajov. (4) Cestujúci, ktorí nemajú priamy prístup k informatizovanému tranzitnému colnému systému, by mali mať možnosť podať colným orgánom tranzitné vyhlásenie v písomnej podobe v rámci štandardného postupu. Tranzitné údaje si následne colné orgány navzájom vymenia prostredníctvom informačných technológií a počítačových sietí. (5) Mal by sa zaviesť havarijný postup založený na používaní tranzitných vyhlásení v písomnej podobe s cieľom umožniť operátorom vykonávať svoje tranzitné operácie v prípade, keď nefunguje colný počítačový systém alebo softvérová aplikácia hlavného zodpovedného a schváleného odosielateľa, alebo v prípade nedostupnosti komunikačných sietí. (6) Keďže automatizovaný postup v oblasti tranzitu je štandardným postupom, a hlavným účelom tranzitného vyhlásenia v písomnej podobe je jeho využívanie v rámci havarijného postupu, obsah a poradie príloh týkajúcich sa týchto postupov by sa mali zmeniť a doplniť. V záujme zjednodušenia by bolo okrem toho potrebné zrušiť prílohy týkajúce sa vzorov jednotného colného dokladu a ich používania a nahradiť ich odkazmi na Dohovor z 20 mája 1987 o zjednodušení formalít pri preprave tovaru, tzv. dohovor „JCD“. Umožnilo by to vyhnúť sa zmenám a doplneniam dohovoru „o spoločnom tranzitnom režime“ spôsobeným následnými zmenami a doplneniami, ktoré by sa mohli vykonať v Dohovore „JCD“. (7) Dohovor by sa preto mal zodpovedajúcim spôsobom zmeniť a doplniť, ROZHODOL TAKTO: Článok 1 Dohovor z 20. mája 1987 o spoločnom tranzitnom režime sa mení a dopĺňa takto: 1) V článku 11 sa bod 4 nahrádza takto: '4. Colný úrad odoslania môže upustiť od priloženia colnej uzávery, ak opis tovaru podľa údajov v tranzitnom vyhlásení alebo v sprievodných dokladoch umožňuje jeho identifikáciu, so zreteľom na prípadné ďalšie identifikačné opatrenia.' 2) V článku 12 ods. 1 sa slová 'kópia č. 4' nahrádzajú slovami 'kópia č. 4 alebo sprievodný tranzitný doklad'. 3) Dodatok I sa nahrádza znením v prílohe I k tomuto rozhodnutiu. 4) Prílohy I až V dodatku I sa nahrádzajú znením v prílohe II k tomuto rozhodnutiu. 5) Dodatok II sa nahrádza textom uvedeným v prílohe III k tomuto rozhodnutiu. 6) Dodatok III sa nahrádza textom uvedeným v prílohe IV k tomuto rozhodnutiu. 7) Prílohy A1 až A13, B1 až B7, C1 a C2, D1 až D6 sa nahrádzajú textom uvedeným v prílohe V k tomuto rozhodnutiu. Článok 2 1. Toto rozhodnutie sa uplatňuje od 1. júla 2008. 2. Ustanovenia tohto rozhodnutia sa neuplatňujú na prepustenia tovaru do spoločného tranzitného režimu, ktoré sa uskutočnili pred začiatkom uplatňovania tohto rozhodnutia. 3. Články 41, 41a, 116, 118 ods. 2 a 119 dodatku I v zmení zmien a doplnení podľa tohto rozhodnutia sa uplatňujú od 1. júla 2009. V Bruseli […] Za Spoločný výbor Predseda […] PRÍLOHA I „DODATOK I SPOLOČNÝ TRANZITNÝ REŽIM HLAVA I VŠEOBECNÉ USTANOVENIA Článok 1 1. Tento dodatok ustanovuje niektoré podrobné pravidlá spoločného tranzitného režimu v súlade s článkom 1 ods. 3 Dohovoru. 2. Pokiaľ nie je uvedené inak, ustanovenia tohto dodatku sa uplatňujú na operácie vykonané v spoločnom tranzitnom režime, bez ohľadu na to, či sa použije režim T1 alebo T2. 3. Tovar, ktorý predstavuje zvýšené riziko podvodov, sa uvádza v prílohe I. Ak sa v niektorom ustanovení tohto Dohovoru odkazuje na túto prílohu, opatrenia týkajúce sa tovaru, ktorý sa v nej uvádza, sa uplatňujú len vtedy, ak množstvo takého tovaru prekračuje príslušné minimálne množstvo. Táto príloha I sa prehodnocuje najmenej raz ročne. KAPITOLA I ROZSAH PÔSOBNOSTI A VYMEDZENIE POJMOV Rozsah pôsobnosti Článok 2 1. Spoločný tranzitný režim sa neuplatňuje na poštové zásielky (vrátane poštových balíkov), ktoré sa vykonávajú v súlade so štatútom Svetovej poštovej únie, ak tovar prepravujú nositelia práv a povinností vyplývajúcich z tohto štatútu, alebo sa tovar prepravuje na ich účet. 2. Zmluvná strana môže rozhodnúť, že spoločný tranzitný režim sa neuplatňuje na prepravu tovaru potrubím. Toto rozhodnutie oznámi Komisii, ktorá o tom informuje ostatné krajiny. Vymedzenia pojmov Článok 3 V zmysle tohto Dohovoru znamená pojem: a) „príslušné orgány“: colný orgán alebo akýkoľvek iný orgán poverený uplatňovaním tohto Dohovoru; b) „tranzitné vyhlásenie“: úkon, ktorým osoba predpísanou formou a spôsobom prejavuje vôľu na prepustenie tovaru do režimu spoločného tranzitu; c) „sprievodný tranzitný doklad“: doklad vytlačený z počítačového systému, určený na sprevádzanie tovaru a vychádzajúci z údajov tranzitného vyhlásenia; d) „režim T2“: režim T2 podľa článku 2 Dohovoru a označený v tranzitnom vyhlásení skratkou „T2“ alebo skratkou „T2F“; e) „hlavný zodpovedný“: osoba, ktorá podáva spoločné tranzitné vyhlásenie, alebo osoba, v ktorej mene sa spoločné tranzitné vyhlásenie podáva; f) „úrad odoslania“: colný úrad, na ktorom sa prijme vyhlásenie o prepustení tovaru do spoločného tranzitného režimu; g) „tranzitný úrad“: – colný úrad v mieste vstupu na územie zmluvnej strany, alebo – colný úrad v mieste výstupu z územia zmluvnej strany, keď zásielka v priebehu tranzitnej operácie opúšťa colné územie zmluvnej strany cez hranicu danej zmluvnej strany s treťou krajinou; h) „úrad určenia“: colný úrad, na ktorom sa má tovar prepravovaný v spoločnom tranzitnom režime predložiť, aby sa mohol režim ukončiť; i) „úrad prijímania záruk“: úrad, určený príslušnými orgánmi tej ktorej krajiny, na ktorom sa skladá záruka prostredníctvom ručiteľa; j) „ručiteľ“: každá fyzická alebo právnická tretia osoba, ktorá sa písomne zaviaže uhradiť dlh, ktorý môže vzniknúť, spoločne a nerozdielne s hlavným zodpovedným a do výšky záručnej sumy; k) „kód HS“: číselný kód, ktorý sa týka položiek a podpoložiek nomenklatúry harmonizovaného systému opisu a číselného označovania tovaru, na základe Dohovoru zo 14. júna 1983; l) „dlh“: dovozné alebo vývozné clo a iné platby vzťahujúce sa na tovar prepravovaný v spoločnom tranzitnom režime; m) „dlžník“: fyzická alebo právnická osoba povinná zaplatiť dlh; n) „Komisia“: Komisia Európskych spoločenstiev; o) „prepustenie tovaru“: úkon, ktorým príslušné orgány povolia, aby sa s tovarom vykonal spoločný tranzitný režim; p) „osoba so sídlom v zmluvnej strane“: – v prípade fyzickej osoby akákoľvek osoba, ktorá tam má riadny pobyt, – v prípade právnickej osoby alebo združenia osôb, každá osoba, ktorá tam má svoje sídlo, ústrednú správu alebo stálu pobočku; q) „počítačové postupy“: – výmena štandardných správ EVÚ s príslušnými orgánmi, alebo – zadanie údajov potrebných na vybavenie predmetných formalít do počítačových/informatizovaných systémov príslušných orgánov; r) „EVÚ“ (elektronická výmena údajov/Electronic data interchange): prenos údajov, štruktúrovaných podľa dohodnutých noriem pre správy, elektronickou formou medzi jednotlivými počítačovými systémami; s) „štandardná správa“: vopred definovaná a uznaná štruktúra elektronického prenosu údajov; t) „osobné údaje“: všetky informácie týkajúce sa identifikovanej alebo identifikovateľnej fyzickej alebo právnickej osoby; u) „havarijný postup“: postup založený na používaní dokladov v papierovej podobe, vystavených aby sa umožnilo predloženie, kontrola tranzitného vyhlásenia a sledovanie tranzitnej operácie, ak nie je možné uskutočniť štandardný postup elektronickou formou; v) „Dohovor JCD“: Dohovor z 20. mája 1987 o zjednodušení formalít pri preprave tovaru. KAPITOLA II ŠTANDARDNÝ POSTUP Článok 4 1. Formality súvisiace s uplatňovaním režimu T1 alebo T2 sa vykonávajú pomocou techník elektronického spracúvania údajov za podmienok a spôsobmi, ktoré určujú príslušné orgány, v súlade so zásadami ustanovenými colnými právnymi predpismi. 2. Zmluvné strany na základe vzájomnej dohody definujú opatrenia, ktorými sa ustanovujú: a) pravidlá, ktorými sa vymedzujú a riadia správy, ktoré si navzájom vymieňajú colné úrady, a ktoré sú potrebné na uplatňovanie spoločného tranzitného režimu, b) všetky údaje a vzor, ktoré sú spoločné pre údaje jednotlivých správ, ktoré sa majú vymieňať, v zmysle spoločného tranzitného režimu, Rozsah pôsobnosti Článok 5 1. Bez toho, aby boli dotknuté osobitné okolnosti, výmeny informácií medzi príslušnými orgánmi popísané v tomto dodatku sa uskutočňujú prostredníctvom využívania techník elektronického spracúvania údajov a počítačových sietí. 2. Všetky zmluvné strany využívajú na výmenu informácií podľa ods. 1 „Spoločnú komunikačnú sieť/Spoločné rozhranie systémov“ (CCN/CSI) Spoločenstva. Finančná účasť krajín EZVO a súvisiace otázky sa definujú na základe dohody medzi Spoločenstvom a každou krajinou EZVO. 3. Ustanovenia tejto kapitoly sa neuplatňujú na zjednodušené postupy uvedené v článku 44 ods. 1 písm. f) a g), pokiaľ nie je uvedené inak. Bezpečnosť Článok 6 1. Podmienky určené pre vykonanie formalít prostredníctvom počítačových systémov musia obsahovať najmä opatrenia na kontrolu zdroja údajov, ako aj na ochranu údajov pred ich náhodným alebo neoprávneným zničením, náhodnou stratou, pozmenením alebo neoprávneným prístupom. 2. Okrem bezpečnostných požiadaviek uvedených v odseku 1 príslušné orgány definujú a udržiavajú primerané úpravy v oblasti bezpečnosti týkajúce sa účinného, spoľahlivého a bezpečného fungovania celkového systému tranzitu. 3. Aby sa zabezpečila vyššie uvedená úroveň bezpečnosti, každé zadanie, zmena a vymazanie údajov sa zaznamená s udaním účelu tohto spracovania, jeho presného času a osoby, ktorá ho vykonala. Okrem toho sa pôvodný údaj alebo akýkoľvek údaj, ktorý sa stal predmetom takéhoto spracovania, uchováva aspoň tri kalendárne roky od konca roka, na ktorý sa takýto údaj vzťahuje, alebo dlhšie obdobie, ak sa tak ustanovuje inými ustanoveniami. 4. Príslušné orgány pravidelne kontrolujú bezpečnosť. 5. Dotknuté príslušné orgány sa navzájom informujú o každom podozrení o narušení bezpečnosti. Ochrana osobných údajov Článok 7 1. Zmluvné strany používajú osobné údaje, ktoré sa vymieňajú na základe tohto Dohovoru, výlučne na účely ustanovené týmto Dohovorom, a pre iné colné určenia podľa spoločného tranzitného režimu. Toto obmedzenie však nebráni v používaní týchto údajov na účely analýzy rizika v priebehu spoločnej tranzitnej operácie, ako aj vyšetrovania a trestného stíhania v súvislosti s touto spoločnou tranzitnou operáciou. V danom prípade je o takomto použití potrebné bezodkladne informovať príslušný orgán, ktorý predmetné informácie poskytol. 2. Zmluvné strany sa zaväzujú prijať opatrenia potrebné na to, aby v rámci spracúvania osobných údajov vymieňaných na základe tohto Dohovoru zaručili ochranu osobných údajov pri dodržiavaní aspoň zásad Dohovoru Rady Európy z 28. januára 1981 o ochrane jednotlivcov pri automatizovanom spracovaní osobných údajov. 3. Každá zmluvná strana prijme potrebné opatrenia na zabezpečenie dodržiavania tohto článku prostredníctvom účinných kontrol. KAPITOLA III POVINNOSTI HLAVNÉHO ZODPOVEDNÉHO, PREPRAVCU A PRÍJEMCU Článok 8 1. Hlavný zodpovedný je povinný: a) predložiť neporušený tovar a požadované doklady na úrade miesta určenia v predpísanej lehote a pri dodržaní identifikačných opatrení, ktoré určili príslušné orgány; b) dodržiavať ostatné ustanovenia vzťahujúce sa na spoločný tranzitný režim; c) poskytnúť príslušným orgánom povereným kontrolou, na ich žiadosť a v lehotách, ktoré prípadne určili, všetky požadované doklady a informácie v akejkoľvek forme, a byť im nápomocný. 2. Bez toho, aby boli dotknuté povinnosti hlavného zodpovedného uvedené v ods. 1, prepravca alebo príjemca tovaru, ktorý príjme tovar s vedomím toho, že tovar bol prepustený do spoločného tranzitného režimu, je rovnako povinný predložiť neporušený tovar a požadované doklady úradu určenia v predpísanej lehote a pri dodržaní identifikačných opatrení, ktoré určili príslušné orgány. KAPITOLA IV ZÁRUKY Povinnosť poskytnúť záruku Článok 9 1. Hlavný zodpovedný poskytuje záruku s cieľom zabezpečiť uhradenie dlhu, ktorý môže vzniknúť v súvislosti s predmetným tovarom. 2. Záruka je: a) buď jednotlivou zárukou, ktorá pokrýva len jednu prepravu v spoločnom tranzitnom režime; b) alebo z dôvodu zjednodušení v zmysle článku 44 celkovou zárukou, ktorá pokrýva viaceré operácie spoločného tranzitného režimu. Poskytnutie záruky Článok 10 1. Záruka sa môže poskytnúť: a) buď prostredníctvom zloženia hotovosti na úrade odoslania, b) alebo prostredníctvom ručenia na úrade prijímania záruk; 2. Príslušné orgány však môžu odmietnuť navrhovaný spôsob zabezpečenia, ak je nezlučiteľný s riadnym priebehom režimu. Zloženie hotovosti Článok 10a Zloženie hotovosti sa musí vykonať v peňažnej mene krajiny odoslania alebo použitím akéhokoľvek iného platobného prostriedku, ktorý akceptujú príslušné orgány danej krajiny. Záruka v podobe zloženia hotovosti alebo ekvivalentného platobného prostriedku sa musí zložiť v súlade s predpismi krajiny odoslania. Ručiteľ Článok 10b 1. Ručiteľ musí mať sídlo v zmluvnej strane, v ktorej sa skladá záruka, a musí tam byť schválený príslušnými orgánmi. Ručiteľ musí zriadiť adresu na doručovanie písomností alebo určiť zástupcu v každej zmluvnej strane, ktorej sa týka navrhovaná operácia spoločného tranzitu. Ak je Spoločenstvo jednou zo zmluvných strán, ručiteľ musí zriadiť adresu na doručovanie písomností alebo ustanoviť zástupcu v každom z členských štátov. 2. Záväzok ručiteľa pokrýva do výšky záručnej sumy aj platby, ktoré by sa mohli požadovať v dôsledku kontrol vykonaných a posteriori. 3. Príslušné orgány odmietnu schváliť ručiteľa, ak podľa ich presvedčenia nie je schopný s istotou zabezpečiť včasné a úplné uhradenie dlhov, ktoré môžu vzniknúť, do výšky záručnej sumy. 4. Ak sa záruka skladá prostredníctvom ručiteľa na úrade prijímania záruk: a) hlavnému zodpovednému sa pridelí „Referenčné číslo záruky“ na používanie záruky a na identifikáciu každého záväzku ručiteľa; b) prístupový kód priradený k „Referenčnému číslu záruky“ sa pridelí a oznámi hlavnému zodpovednému. Oslobodenie od zabezpečenia colného dlhu Článok 11 1. Okrem prípadov, ktoré sa určia podľa potreby, sa záruka nevyžaduje na pokrytie: a) prepravy letecky; b) prepravy tovaru po Rýne a vodných cestách Rýna; c) prepravy tovaru potrubím; d) operácií spoločného tranzitného režimu vykonávaných v súlade s článkom 44 ods. 1 písm. f) bod i). 2. Každá krajina môže upustiť od povinnosti zabezpečenia v súvislosti s prepravou tovaru po iných vodných cestách, ako tých, ktoré sa uvádzajú v ods. 1 bode b) a nachádzajúcich sa na jej území. Opatrenia, ktoré v tomto smere prijala, oznámi Komisii, ktorá o nich informuje ostatné krajiny. KAPITOLA V RÔZNE USTANOVENIA Právny štatút dokladov a zistení Článok 12 1. Bez ohľadu na ich formu/nosič, doklady vydané v súlade s pravidlami a opatrenia, ktoré prijali alebo schválili príslušné orgány jednej krajiny, majú v ostatných krajinách také isté právne účinky ako tie, ktoré sú pripojené k príslušným riadne vydaným dokladom a k opatreniam prijatým alebo schváleným príslušnými orgánmi každej z týchto krajín. 2. Zistenia príslušných orgánov jednej krajiny, ku ktorým sa dospelo pri kontrolách vykonaných v rámci spoločného tranzitného režimu, majú taký istý právny účinok v ostatných krajinách, ako zistenia príslušných orgánov každej z týchto krajín. Zoznam colných úradov príslušných pre operácie spoločného tranzitu Článok 13 Každá krajina zadá do počítačového systému zoznam ako aj identifikačné číslo, právomoci a úradné dni a hodiny úradov príslušných pre operácie spoločného tranzitného režimu. Každá zmena sa tiež musí zaviesť do počítačového systému. Komisia oznámi túto informáciu každej krajine prostredníctvom počítačového systému. Centrálny úrad Článok 14 Každá krajina prípadne oznámi Komisii vytvorenie centrálnych úradov a právomoci pridelené týmto úradom v riadení a sledovaní spoločného tranzitného režimu ako aj v oblasti prijímania a postupovania dokladov s uvedením druhu príslušných dokladov. Komisia oznámi takúto informáciu ostatným krajinám. Porušenie predpisov a postihy Článok 15 Krajiny prijmú ustanovenia potrebné na boj proti každému porušeniu predpisov alebo neregulárnosti a na ich účinné, primerané a odrádzajúce postihy. HLAVA II PRIEBEH REŽIMU KAPITOLA I JEDNOTLIVÁZÁRUKA Spôsoby poskytnutia jednotlivej záruky Článok 16 1. Jednotlivá záruka musí pokrývať celú výšku dlhu, ktorý môže vzniknúť, vypočítanú na základe najvyšších sadzieb, vrátane sadzieb dovozného cla, ktoré by sa uplatňovali v krajine odoslania na daný druh tovaru v prípade jeho poskytnutia na spotrebu. Na účely tohto výpočtu sa tovar Spoločenstva, ktorý sa prepravuje v súlade s Dohovorom o spoločnom tranzitnom režime, považuje za tovar bez statusu Spoločenstva. Sadzby, ktoré sa majú brať do úvahy na výpočet jednotlivej záruky, však nemôžu byť nižšie ako minimálna sadzba, pokiaľ sa takáto sadzba uvádza v piatom stĺpci prílohy I. 2. Jednotlivá záruka prostredníctvom zloženia hotovosti platí vo všetkých zmluvných stranách a po ukončení režimu sa uvoľní. 3. Jednotlivá záruka zložená prostredníctvom ručiteľa sa môže poskytnúť záručnými dokladmi na jednotlivú záruku vo výške 7 000 EUR, vydaných ručiteľom v prospech osôb, ktoré hodlajú konať ako hlavný zodpovedný, a platných vo všetkých zmluvných stranách. Ručiteľ ručí za každý záručný doklad až do výšky 7000 EUR. 4. Ak sa jednotlivá záruka poskytuje prostredníctvom ručiteľa, hlavný zodpovedný nemôže zmeniť prístupový kód priradený k „Referenčnému číslu záruky“, s výnimkou v rámci uplatňovania ustanovení prílohy IV bod 3. Podrobné pravidlá jednotlivej záruky poskytovanej ručiteľom Článok 17 1. Na jednotlivú záruku prostredníctvom ručiteľa sa musí vystaviť záručná listina podľa vzoru uvedeného v prílohe C1 dodatku III. Záručnú listinu uchováva úrad prijímania záruk. 2. Ak tak vyžadujú ustanovenia vnútroštátnych právnych a správnych predpisov alebo zvyklosti, každá krajina môže povoliť, aby sa záručná listina uvedená v ods. 1 vyhotovila v inej písomnej podobe, ak sa tak dosiahnu rovnaké právne účinky, ako má záručná listina podľa ustanoveného vzoru. Podrobné pravidlá jednotlivej záruky poskytnutej záručnými dokladmi Článok 18 1. V prípade uvedenom v článku 16 ods. 3 sa musí na jednotlivú záruku vystaviť záručná listina v súlade so vzorom uvedeným v prílohe C2 dodatku III. Článok 17 ods. 2 sa uplatňuje mutatis mutandis. 2. Ručiteľ poskytne úradu prijímania záruk spôsobmi, o ktorých rozhodujú príslušné orgány, všetky požadované podrobnosti týkajúce sa záručných dokladov na jednotlivú záruku, ktoré vydal. Termín ich platnosti sa nemôže určiť na obdobie dlhšie ako jeden rok od roku ich vydania. 3. Ručiteľ oznámi hlavnému zodpovednému pre každý záručný doklad na jednotlivú záruku „Referenčné číslo záruky“, ktoré mu je pridelené, a hlavný zodpovedný nemôže zmeniť k nemu priradený prístupový kód. 4. Na uplatňovanie článku 22 ods. 1 písm. b) ručiteľ vydá hlavnému zodpovednému záručné doklady na jednotlivú záruku v papierovej podobe, vystavené podľa vzoru uvedeného v prílohe C3. Identifikačné číslo sa uvádza na doklade. 5. Ručiteľ môže vydať záručné doklady na jednotlivú záruku, ktoré nie sú platné pre operáciu v spoločnom tranzitnom režime týkajúcu sa tovaru uvedeného na zozname v prílohe I. V takom prípade ručiteľ uvedie priečne na záručnom doklade alebo na záručných dokladoch na jednotlivú záruku, ktoré vystaví v papierovej podobe, túto poznámku: – Obmedzená platnosť - 99200 6. Hlavný zodpovedný predloží úradu odoslania taký počet záručných dokladov na jednotlivú záruku, ktorý zodpovedá násobku 7 000 EUR potrebnému na pokrytie celej výšky dlhu, ktorý môže vzniknúť. Na uplatňovanie článku 22 ods. 1 písm. b) sa záručné doklady v papierovej podobe musia odovzdať colnému úradu odoslania a uchovať colným úradom odoslania, ktorý pre každý doklad oznámi úradu prijímania záruk, ktorý je na doklade uvedený, identifikačné číslo. Zrušenie a vypovedanie záručnej listiny Článok 19 1. Úrad prijímania záruk zruší rozhodnutie, ktorým prijal záväzok ručiteľa, ak podmienky platné v čase jeho vydania už nie sú splnené. Aj ručiteľ môže kedykoľvek odstúpiť od svojho záväzku. 2. Zrušenie alebo odstúpenie nadobúda účinnosť šestnástym dňom, ktorý nasleduje po dni jeho oznámenia ručiteľovi alebo úradu prijímania záruk, podľa daného prípadu. Odo dňa nadobudnutia účinnosti zrušenia alebo odstúpenia sa predtým vydané záručné doklady na jednotlivú záruku nemôžu ďalej použiť na prepustenie tovaru do spoločného tranzitného režimu. 3. Príslušné orgány krajiny, v ktorej sa nachádza úrad prijímania záruk, bezodkladne zadajú informáciu o zrušení rozhodnutia alebo odstúpení od záväzku a o dni jeho nadobudnutia účinnosti do počítačového systému. KAPITOLA II DOPRAVNÉ PROSTRIEDKY A VYHLÁSENIA Podmienky nakládky Článok 20 1. Jedno tranzitné vyhlásenie sa môže vzťahovať iba na tovar naložený, alebo ktorý sa má naložiť, na jeden dopravný prostriedok, a ktorý sa má prepraviť z jedného úradu odoslania na jeden úrad určenia. Na účely uplatňovania tohto článku sa za jeden dopravný prostriedok považujú dopravné prostriedky, na ktorých sa má tovar prepravovať spolu: a) jedno cestné vozidlo spolu s prívesom (prívesmi) alebo návesom (návesmi); b) jedna súprava spojených železničných vozňov alebo vagónov; c) lode tvoriace jeden celok; d) kontajnery naložené na jednom dopravnom prostriedku v zmysle tohto článku. 2. Jeden dopravný prostriedok sa môže použiť na naloženie tovaru vo viacerých úradoch odoslania a na vyloženie tovaru vo viacerých úradoch určenia. Tranzitné vyhlásenie prostredníctvom počítačových postupov Článok 21 1. Podrobnosti vyhlásenia uvedené v prílohe A1 k dodatku III sú vystavené v podobe kódovaných údajov alebo v úplne inej podobe určenej colnými orgánmi, za účelom ich počítačového spracovania, a zodpovedajú požadovaným údajom. 2 Tranzitné vyhlásenie prostredníctvom EVÚ (Electronic Data Interchange) sa považuje za podané, keď príslušné orgány prijmú správu EVÚ. Prijatie tranzitného vyhlásenia podaného prostredníctvom EVÚ sa oznámi hlavnému zodpovednému odpoveďou na správu obsahujúcou aspoň identifikáciu prijatej správy a/alebo registračné číslo tranzitného vyhlásenia ako aj dátum prijatia. 3 Tranzitné vyhlásenie podané prostredníctvom výmeny štandardných správ EVÚ zodpovedá štruktúre a podrobným údajom uvedeným v dodatku III. 4 Tranzitné vyhlásenie sa vypĺňa v súlade s dodatkom III v jednom z úradných jazykov zmluvných strán, ktorý akceptujú príslušné orgány krajiny odoslania. V prípade potreby môžu príslušné orgány danej krajiny, ktorej sa operácia tranzitu týka, požiadať o preklad do úradného jazyka alebo do jedného z úradných jazykov tejto krajiny. 5. Ak v krajine odoslania spoločný tranzitný režim nasleduje po inom colne schválenom určení, úrad odoslania môže vyžadovať predloženie zodpovedajúcich dokladov. 6. Tovar sa predkladá spolu s prepravným dokladom. Úrad odoslania môže pri vybavovaní colných formalít upustiť od požiadavky predloženia tohto dokladu pod podmienkou, že je tento doklad úradu k dispozícii. Tranzitné vyhlásenie vyhotovené v papierovej podobe Článok 22 1. Tovar sa môže umiestniť do spoločného tranzitného režimu prostredníctvom tranzitného vyhlásenia vyhotoveného v písomnej podobe na tlačive zodpovedajúcom vzoru uvedenému v dodatku 1 prílohy I k Dohovoru JCD v týchto prípadoch: a) ak je tovar prepravovaný cestujúcimi, ktorí nemajú priamy prístup do colného informatizovaného systému, podľa podrobných pravidiel uvedených v článku 22a; b) v prípade použitia havarijného postupu, za podmienok a spôsobmi, ktoré sa ustanovujú v prílohe V; c) ak tak rozhodne niektorá zmluvná strana. 2. V rámci uplatňovania ods. 1 písm. a) a písm. c) príslušné orgány dozerajú na to, aby sa tranzitné údaje vymieňali medzi príslušnými orgánmi prostredníctvom colného informatizovaného systému. 3. Na použitie tranzitného vyhlásenia v písomnej podobe uvedeného v odseku 1 písm. b) je potrebný súhlas príslušných orgánov, ak nefunguje softvérová aplikácia hlavného zodpovedného a/alebo sieť. 4. Tranzitné vyhlásenie sa môže doplniť jedným alebo viacerými doplnkovými tlačivami v súlade so vzorom uvedeným v dodatku 3 prílohy I k Dohovoru JCD. Tlačivá sú neoddeliteľnou súčasťou vyhlásenia. 5. Ložné listy vyhotovené v súlade so vzorom uvedeným v dodatku III sa môžu používať namiesto doplňujúcich tlačív ako popisná časť tranzitného vyhlásenia, ktorého sú neoddeliteľnou súčasťou. 6. Tlačivá uvedené v odsekoch 1, 4 a 5 sa vypĺňajú v súlade s dodatkom III. 7. Článok 21 ods. 4 až 6 sa uplatňuje mutatis mutandis. Tranzitné vyhlásenie pre cestujúcich Článok 22a Na účely uplatňovania článku 22 ods. 1 písm. a) cestujúci vystaví tranzitné vyhlásenie v súlade s článkami 5 a 6 a s prílohou B6 dodatku III. Zmiešané zásielky Článok 23 V prípade zásielok obsahujúcich zároveň tovar, ktorý sa má prepravovať v režime T1, a tovar, ktorý sa má prepravovať v režime T2, sa tranzitné vyhlásenie označené skratkou T vyplní na úrovni každej položky tovaru atribútom „T1“, „T2“ alebo „T2F“. Podpísanie tranzitného vyhlásenia a záväzok hlavného zodpovedného Článok 24 1. Tranzitné vyhlásenie musí obsahovať elektronický podpis alebo iný spôsob identifikácie. 2. Hlavný zodpovedný sa podaním tranzitného vyhlásenia zaväzuje pokiaľ ide o: a) správnosť údajov uvedených v tranzitnom vyhlásení; b) pravosť predložených dokladov; c) dodržiavanie všetkých povinností vyplývajúcich z prepustenia predmetného tovaru do spoločného tranzitného režimu. KAPITOLA III FORMALITY NA ÚRADE ODOSLANIA Podanie tranzitného vyhlásenia Článok 25 Tranzitné colné vyhlásenie sa podáva a tovar sa predkladá colnému úradu odoslania počas úradných dní a hodín stanovených príslušnými orgánmi. Colný úrad odoslania môže na základe žiadosti hlavného zodpovedného a na jeho náklady povoliť predloženie tovaru na akomkoľvek inom mieste. Prepravná trasa Článok 26 1. Tovar prepustený do spoločného tranzitného režimu sa musí dopraviť do colného úradu určenia po ekonomicky opodstatnenej trase. 2. Bez toho, aby bol dotknutý článok 59, pre tovar uvedený na zozname v prílohe I, alebo ak to príslušné orgány alebo hlavný zodpovedný považujú za potrebné, colný úrad odoslania predpíše záväznú trasu prepravy a v kolónke 44 colného tranzitného vyhlásenia uvedie prinajmenšom krajiny, cez ktoré sa má tranzit uskutočniť, pričom zohľadní údaje oznámené hlavným zodpovedným. Prijate a zaznamenanie tranzitného vyhlásenia Článok 27 1. Tranzitné vyhlásenie prijíma a zapisuje do evidencie colný úrad odoslania počas úradných dní a hodín stanovených príslušnými orgánmi za predpokladu, že: a) vyhlásenie obsahuje všetky údaje požadované na uplatňovanie tohto Dohovoru; b) vyhlásenie dopĺňajú všetky požadované doklady; a c) tovar, na ktorý sa vyhlásenie vzťahuje, bol colnému úradu predložený. 2. Príslušné orgány môžu umožniť, aby sa spolu s vyhlásením nepredložili požadované doklady uvedené v ods. 1 písm. b). V takom prípade sa tieto doklady uchovajú k dispozícii príslušným orgánom. 3. Pokiaľ nie je v osobitných ustanoveniach uvedené inak, dátum, ktorý je potrebné zohľadniť pri uplatňovaní všetkých ustanovení, ktorými sa riadi spoločný tranzitný režim, je dátum prijatia vyhlásenia príslušnými orgánmi. Oprava tranzitného vyhlásenia Článok 28 1. Hlavnému zodpovednému sa na jeho žiadosť povolí, aby opravil jeden alebo viacero údajov v tranzitnom vyhlásení po tom, ako bolo toto vyhlásenie prijaté príslušnými orgánmi. Oprava však nesmie mať za následok, že sa tranzitné vyhlásenie bude vzťahovať na iný tovar ako ten, na ktorý sa pôvodne vzťahovalo. 2. Oprava colného vyhlásenia sa však nepovolí, ak sa o jej vykonanie požiada po tom, ako príslušné orgány: a) informovali hlavného zodpovedného o zámere vykonať kontrolu tovaru; b) zistili, že predmetné údaje sú nesprávne; c) už pristúpili k prepusteniu tovaru. Lehota na predloženie tovaru úradu určenia Článok 29 1. Úrad odoslania určí termín, dokedy sa musí tovar predložiť úradu určenia, pričom zohľadní predpokladanú trasu, ustanovenia právnych predpisov v oblasti dopravy a ostatné uplatniteľné právne predpisy, prípadne aj údaje oznámené hlavným zodpovedným. 2. Lehota, ktorú takto úrad odoslania určil, zaväzuje príslušné colné orgány krajín, na ktorých území prebieha operácia v spoločnom tranzitnom režime, a tieto orgány ju nemôžu meniť. Preverenie tranzitného vyhlásenia a tovaru Článok 30 1. Príslušné orgány krajiny odoslania môžu na základe analýzy rizika alebo prieskumu pristúpiť: a) k vykonaniu kontroly týkajúcej sa prijatého tranzitného vyhlásenia a priložených dokladov; b) k prehliadke tovaru spolu s prípadným odberom vzoriek s cieľom podrobiť ich analýze alebo vykonať podrobnú kontrolu. 2. Prehliadka tovaru sa vykonáva na miestach a v čase, ktoré boli na tento účel ustanovené. Príslušné orgány však môžu na žiadosť a na náklady hlavného zodpovedného vykonať prehliadku tovaru na inom mieste alebo v inom čase. Identifikačné opatrenia Článok 31 1. Colný úrad odoslania urobí všetky identifikačné opatrenia, ktoré považuje za potrebné, a zodpovedajúce údaje uvedie do tranzitného vyhlásenia. 2. Bez toho, aby bol dotknutý článok 11 ods. 4 Dohovoru, prepustenie tovaru určeného na umiestnenie do spoločného tranzitného režimu sa odmietne, ak nie je možné priložiť colné uzávery v súlade s ustanoveniami odseku 2 alebo odseku 3 článku 11 Dohovoru. 3. Ak sa použije priestorová colná uzávera, príslušné orgány preveria schválenie alebo v prípade, že schválenie neexistuje, spôsobilosť dopravných prostriedkov na vykonanie colnej uzávery. 4. V zmysle článku 11 ods. 2 písm. a) Dohovoru sa považuje za schválené podľa iných ustanovení každé cestné vozidlo, príves, náves alebo kontajner schválené na prepravu tovaru pod colnou uzáverou v súlade s ustanoveniami medzinárodnej dohody, ktorej zmluvnými stranami sú Európske spoločenstvo alebo jeho členské štáty, ako aj krajiny EZVO. 5. Colné uzávery musia zodpovedať vlastnostiam uvedeným v prílohe II. 6. Colná uzávera sa nesmie sňať alebo porušiť bez povolenia príslušných orgánov. 7. Opis tovaru sa považuje za postačujúci na identifikáciu tovaru v zmysle článku 11 ods. 4 Dohovoru, ak je dostatočne podrobný, aby umožnil ľahko rozoznať množstvo a druh tovaru. Prepustenie tovaru Článok 32 1. Úrad odoslania zadá príslušné údaje do tranzitného vyhlásenia, v závislosti od výsledkov kontroly. 2. Ak to umožňujú výsledky kontroly, úrad odoslania rozhodne o prepustení tovaru a poznamená dátum prepustenia do počítačového systému. 3. Pri prepustení tovaru colný úrad odoslania informuje o tranzitnej operácii Spoločenstva deklarovaný colný úrad určenia prostredníctvom správy „Predbežné oznámenie príchodu zásielky“ a každý deklarovaný colný úrad tranzitu prostredníctvom správy „Predbežné oznámenie tranzitu zásielky“. Tieto správy sa vyhotovia na základe údajov, v prípade potreby opravených, ktoré sa uvádzajú v tranzitnom vyhlásení. Sprievodný tranzitný doklad Článok 33 1. Sprievodný tranzitný doklad zodpovedá vzoru a údajom uvedeným v dodatku III. Sprevádza prepravu tovaru umiestneného do spoločného tranzitného režimu. Po prepustení tovaru sa tento doklad odovzdá účastníkovi jedným z týchto spôsobov: a) hlavnému zodpovednému ho odovzdá colný úrad odoslania, alebo sa na základe povolenia príslušných orgánov vystaví prostredníctvom počítačového systému hlavného zodpovedného; b) alebo sa vystaví prostredníctvom počítačového systému schváleného odosielateľa po prijatí správy, na základe ktorej sa umožňuje prepustenie tovaru, zaslanej colným úradom odoslania. 2. Sprievodný tranzitný doklad sa prípadne doplní zoznamom položiek tovaru, ktorý je neoddeliteľnou súčasťou uvedeného dokladu, a je v súlade so vzorom uvedeným v dodatku III. KAPITOLA IV FORMALITY POČAS PREPRAVY Predloženie sprievodného tranzitného dokladu Článok 34 Sprievodný tranzitný doklad a ostatné doklady, ktoré sprevádzajú tovar, sa predkladajú na požiadanie príslušných orgánov. Colný úrad tranzitu Článok 35 1. Zásielka rovnako ako sprievodný tranzitný doklad sa predkladajú každému colnému úradu tranzitu. 2. Colný úrad tranzitu zaznamená tranzit, na ktorý bol upozornený správou „Predbežné oznámenie tranzitu zásielky“, ktorú zaslal colný úrad odoslania. Colný úrad odoslania je informovaný o prestupe hranice prostredníctvom správy „Oznámenie o prestupe hranice“. 3. Tranzitné colné úrady vykonajú prehliadku tovaru, ak to považujú za potrebné. Prípadná kontrola tovaru sa vykonáva najmä na základe správy „Predbežné oznámenie tranzitu zásielky“. 4. Ak sa preprava uskutoční cez iný tranzitný colný úrad ako ten, ktorý je uvedený vo vyhlásení a v tranzitnom sprievodnom doklade, použitý tranzitný colný úrad si vyžiada od colného úradu odoslania správu „Predbežné oznámenie tranzitu zásielky“ a informuje o tom tranzite colný úrad odoslania zaslaním správy „Oznámenie o prestupe hranice“. Colný úrad odoslania ho v prípade potreby informuje o neplatnosti záruky pre príslušnú krajinu. 5. Odseky 1 až 4 sa neuplatňujú pri preprave tovaru po železnici. Udalosti počas prepravy Článok 36 1. Od prepravcu sa vyžaduje, aby urobil potrebné záznamy do sprievodného tranzitného dokladu a predložil ho spolu so zásielkou príslušným orgánom krajiny, na území ktorej sa dopravný prostriedok nachádza, v týchto prípadoch: a) pri zmene predpísanej záväznej trasy, ak sa uplatňujú ustanovenia článku 26 ods. 2; b) v prípade porušenia colnej uzávery počas prepravy z dôvodov, ktoré prepravca nemohol ovplyvniť; c) v prípade prekládky tovaru na iný dopravný prostriedok; táto prekládka sa musí uskutočniť pod dohľadom príslušných orgánov, ale tieto orgány môžu povoliť jej vykonanie bez ich dohľadu; d) v prípade bezprostredne hroziaceho nebezpečenstva vyžadujúceho si okamžitú čiastočnú alebo celkovú vykládku dopravného prostriedku; e) v prípade akejkoľvek udalosti, incidentu alebo nehody, ktoré môžu mať vplyv na dodržiavanie záväzkov hlavného zodpovedného alebo dopravcu. 2. Ak príslušné orgány usúdia, že daná operácia v spoločnom tranzitnom režime môže bežným spôsobom pokračovať, po prípadnom vykonaní potrebných opatrení potvrdia sprievodný tranzitný doklad. Príslušné orgány colného úradu tranzitu alebo prípadne colného úradu určenia zadajú informácie týkajúce sa prekládky alebo iného incidentu do colného počítačového systému. KAPITOLA V FORMALITY NA ÚRADE URČENIA Predloženie colnému úradu určenia Článok 37 1. Tovar a požadované doklady sa predkladajú na colnom úrade určenia počas úradných dní a hodín. Tento úrad však môže na žiadosť a na náklady účastníka povoliť toto predloženie mimo úradnej doby. Colný úrad určenia môže tiež na žiadosť a na náklady účastníka povoliť predloženie tovaru a požadovaných dokladov na akomkoľvek inom mieste. 2. Ak sa tovar predloží úradu určenia po uplynutí lehoty určenej úradom odoslania, a ak je toto nedodržanie lehoty dôsledkom okolností, ktorých náležité odôvodnenie uspokojí úrad určenia, a ktoré prepravca alebo hlavný zodpovedný nemohli ovplyvniť, potom sa má za to, že títo dodržali predpísanú lehotu. 3. Colný úrad určenia uchová sprievodný tranzitný doklad a prehliadka tovaru sa vykoná najmä na základe správy „Predbežné oznámenie príchodu zásielky“, prijatej z colného úradu odoslania. 4. Na žiadosť hlavného zodpovedného a na účel poskytnutia dôkazu o tom, že sa režim ukončil v súlade s článkom 42 ods. 1, colný úrad určenia potvrdí kópiu sprievodného tranzitného dokladu, na ktorom je uvedená táto poznámka: – Alternatívny dôkaz – 99202 5. Tranzitná operácia sa môže ukončiť aj na inom colnom úrade ako úrade, ktorý bol pôvodne uvedený v tranzitnom vyhlásení. Takýto úrad sa potom stáva úradom určenia. Ak sa nový colný úrad určenia nachádza v inej zmluvnej strane ako pôvodne uvedený colný úrad, nový colný úrad určenia si od colného úradu odoslania vyžiada správu „Predbežné oznámenie príchodu zásielky“. Potvrdenie o dodaní Článok 38 1. Colný úrad určenia vystaví na požiadanie osobe, ktorá predložila tovar a požadované doklady, potvrdenie o dodaní. 2. Potvrdenie je v súlade s údajmi uvedenými v dodatku III. 3. Príslušná osoba musí potvrdenie vopred vyplniť. Môže obsahovať ďalšie údaje týkajúce sa zásielky tovaru, nie však na mieste vyhradenom pre colný úrad určenia. Potvrdenie o dodaní sa nemôže použiť ako dôkaz o ukončení režimu v zmysle článku 42 ods. 1. Spätné zasielanie informácií Článok 39 1. Colný úrad určenia informuje colný úrad odoslania o dodaní tovaru v deň predloženia tovaru colnému úradu určenia prostredníctvom správy „Potvrdenie o dodaní“. 2. Ak sa tranzitná operácia ukončí na inom colnom úrade ako na colnom úrade pôvodne uvedenom v tranzitnom vyhlásení, nový colný úrad určenia informuje o dodaní colný úrad odoslania prostredníctvom správy „Potvrdenie o dodaní tovaru“. Colný úrad odoslania informuje o dodaní pôvodne uvedený colný úrad určenia prostredníctvom správy „Preposlanie potvrdenia o dodaní (zmena trasy)“. 3. Správa „Potvrdenie o dodaní“ uvedená v odsekoch 1 a 2 sa nemôže použiť ako dôkaz o ukončení daného režimu v zmysle článku 40 ods. 2. 4. Okrem riadne odôvodnených okolností, colný úrad určenia oznámi správu „výsledky kontroly“ colnému úradu odoslania najneskôr tretí deň po dni predloženia tovaru colnému úradu určenia. Avšak v prípade uplatnenia článku 65 colný úrad určenia odošle správu „Výsledky kontroly“ colnému úradu odoslania najneskôr šiesty deň po dni predloženia tovaru. KAPITOLA VI KONTROLA UKONČENIA REŽIMU Ukončenie a vybavenie režimu Článok 40 1. Spoločný tranzitný režim sa ukončí a povinnosti hlavného zodpovedného sú splnené, ak sa tovar, ktorý bol prepustený do tranzitného režimu, spolu s požadovanými dokladmi a údajmi predložia colnému úradu určenia v súlade s ustanoveniami pre režim. 2. Príslušné orgány vybavia spoločný tranzitný režim, ak je možné na základe porovnania údajov dostupných colnému úradu odoslania a údajov dostupných colnému úradu určenia skonštatovať, že režim sa riadne ukončil. Pátracie konanie Článok 41 1. Ak príslušné orgány krajiny odoslania nedostali správu „Potvrdenie o dodaní“ v lehote určenej na predloženie tovaru colnému úradu určenia, alebo ak nedostali správu „Výsledky kontroly“ v lehote šiestich dní po dni prijatia správy „Potvrdenie o dodaní“, začnú pátracie konanie s cieľom získať informácie potrebné na vybavenie daného režimu, alebo ak to nie je možné,: – určiť podmienky vzniku colného dlhu, – identifikovať dlžníka, – určiť príslušné orgány zodpovedné za vymáhanie dlhu. .2. Pátracie konanie sa začína najneskôr v lehote siedmich dní po uplynutí jednej z lehôt uvedených v odseku 1, okrem výnimočných prípadov stanovených na základe dohody zmluvných strán. Toto konanie sa začne bezodkladne, ak príslušné orgány dostanú skôr informáciu o tom, že sa režim neukončil, alebo ak o tom majú podozrenie. 3. Ak príslušné orgány krajiny odoslania dostanú len správu „Potvrdenie o dodaní“, začnú pátracie konanie, v rámci ktorého sa informujú na colnom úrade určenia, ktorý zaslal správu „Potvrdenie o dodaní“, o správe „Výsledky kontroly“. 4. Ak príslušné orgány krajiny odoslania nedostanú správu „Potvrdenie o dodaní“, začnú pátracie konanie, v rámci ktorého požiadajú hlavného zodpovedného o poskytnutie informácií potrebných na vybavenie režimu, alebo colný úrad určenia, ak sú k dispozícii dostatočné informácie na začatie vyšetrovania v mieste určenia. Na účely získania informácií potrebných na vybavenie režimu je potrebné hlavného zodpovedného požiadať o poskytnutie informácií najneskôr dvadsaťosem dní po tom, čo sa na colnom úrade určenia začalo pátracie konanie. 5. Colný úrad určenia a hlavný zodpovedný musia odpovedať na žiadosť uvedenú v odseku 4 v lehote dvadsaťosem dní. Ak hlavný zodpovedný poskytne v danej lehote dostatočné informácie, príslušné orgány krajiny odoslania musia zohľadniť tieto informácie alebo vybaviť operáciu, ak to poskytnuté informácie umožňujú. 6. Ak informácie, ktoré poskytol hlavný zodpovedný neumožňujú režim vybaviť, ale príslušné orgány krajiny odoslania ich považujú za dostatočné na pokračovanie v pátracom konaní, musí sa okamžite podať žiadosť na príslušnom colnom úrade. 7. Ak pátracie konanie umožňuje skonštatovať, že režim sa riadne ukončil, príslušné orgány krajiny odoslania operáciu vybavia a bezodkladne o tom informujú hlavného zodpovedného, ako aj tie príslušné orgány, ktoré prípadne podnikli kroky za účelom vymáhania dlhu podľa článku 117. Článok 41a 1. Keď sa po začatí pátracieho konania a pred uplynutím lehoty uvedenej v článku 116 ods. 1 písm. c) akýmkoľvek spôsobom predloží dôkaz o mieste, na ktorom sa stali skutočnosti, ktoré boli príčinou vzniku colného dlhu, príslušným orgánom krajiny odoslania, ďalej len „požadujúce orgány“ a v prípade, že sa toto miesto nachádza na území inej zmluvnej strany, tieto orgány bezodkladne odošlú všetky dostupné informácie orgánom príslušným pre dané miesto, ďalej len „požiadané orgány“. 2. Požiadané orgány potvrdia prijatie informácií a uvedú, či sú zodpovedné za vymáhanie. Ak požadujúce orgány nedostanú žiadnu odpoveď v lehote dvadsaťosem dní, musia bezodkladne pokračovať v pátracom konaní. Alternatívny dôkaz ukončenia režimu Článok 42 1. Dôkaz o tom, že sa režim ukončil v lehote uvedenej vo vyhlásení, môže predložiť hlavný zodpovedný, k spokojnosti príslušných orgánov, v podobe dokladu osvedčeného príslušnými orgánmi krajiny určenia, obsahujúceho údaje potrebné na identifikáciu predmetného tovaru a uvádzajúce, že tovar bol predložený colnému úradu určenia alebo, v prípade uplatňovania článku 64, schválenému príjemcovi. 2. Spoločný tranzitný režim sa tiež považuje za ukončený, ak hlavný zodpovedný predloží k spokojnosti colných orgánov jeden z týchto dokladov identifikujúcich tovar: a) colný doklad, ktorým sa tovaru prideľuje colne schválené určenie, vystavený v tretej krajine, b) doklad vystavený v tretej krajine, potvrdený colným orgánom tejto krajiny a osvedčujúci, že tovar sa v príslušnej tretej krajine prepravuje v rámci voľného obehu. 3. Doklady uvedené v odseku 2 sa môžu nahradiť ich kópiami alebo fotokópiami potvrdenými ako verné originálu orgánom, ktorý potvrdil originály dokladov, orgánmi príslušnej tretej krajiny alebo orgánmi jednej z krajín. Dodatočné preverenie Článok 43 1. Príslušné orgány môžu vykonať dodatočné preverenie poskytnutých informácií, ako aj dokladov, tlačív, povolení alebo údajov týkajúcich sa spoločného tranzitného režimu, s cieľom overiť pravosť a správnosť informácií a prípadných odtlačkov pečiatok. Tieto preverenia sa vykonávajú v prípade pochybností alebo podozrenia z podvodu. Môžu sa tiež vykonať na základe analýzy rizika alebo náhodného výberu. 2. Príslušné orgány, ktoré dostanú žiadosť o dodatočné preverenie, ju bez zbytočného meškania vybavia. 3. Ak príslušné orgány krajiny odoslania požiadajú v prípade pochybnosti alebo podozrenia z podvodu o dodatočné preverenie informácií uvedených v správe „Výsledok kontroly“, podmienky článku 40 ods. 2 sa nepovažujú za splnené, pokiaľ sa pravosť a správnosť údajov, v súvislosti s ktorými bolo dodatočné preverenie vyžiadané, nepotvrdia. 4. Tieto ustanovenia sa uplatňujú mutatis mutandis na článok 22. HLAVA III ZJEDNODUŠENÉ POSTUPY KAPITOLA I VŠEOBECNÉ USTANOVENIA O ZJEDNODUŠENÝCH POSTUPOCH Rozsah pôsobnosti Článok 44 1. Príslušné orgány môžu na základe žiadosti hlavného zodpovedného alebo príjemcu, podľa daného prípadu, povoliť tieto zjednodušené postupy: a) používanie celkovej záruky alebo oslobodenie od zabezpečenia colného dlhu; b) používanie colných uzáver osobitného vzoru; c) oslobodenie od predpísanej záväznej trasy; d) štatút schváleného odosielateľa; e) štatút schváleného príjemcu; f) uplatňovanie zjednodušených postupov vzťahujúcich sa na niektoré druhy dopravy: i) tovar prepravovaný po železnici alebo veľkými kontajnermi; ii) tovar prepravovaný letecky, iii) tovar prepravovaný potrubím; g) uplatňovanie iných zjednodušených postupov na základe článku 6 Dohovoru. 2. Ak nie je v tomto dodatku alebo v povolení ustanovené inak, keď sa schváli použitie zjednodušených postupov uvedených v odseku 1 písm. a) a f), tieto zjednodušené postupy sa uplatňujú vo všetkých krajinách. Keď sa schváli použitie zjednodušených postupov uvedených v písm. b), c) a d), zjednodušené postupy sa uplatňujú len na operácie spoločného tranzitného režimu začínajúce v krajine, v ktorej bolo povolenie na ich použitie udelené. Keď sa schváli použitie zjednodušeného postupu uvedeného v písm. e), zjednodušený postup sa uplatňuje len v krajine, v ktorej sa povolenie udelilo. Všeobecné podmienky udelenia povolenia Článok 45 1. Povolenie stanovené v článku 44 ods. 1 sa udeľuje iba osobám, ktoré: a) majú sídlo v niektorej zmluvnej strane; avšak povolenie používať celkovú záruku sa môže udeliť len osobám so sídlom v krajine, v ktorej sa záruka skladá; b) pravidelne používajú spoločný tranzitný režim, alebo o ktorých príslušné orgány vedia, že sú schopné splniť povinnosti vyplývajúce z daného režimu, alebo v súvislosti so zjednodušeným postupom uvedeným v článku 44 ods. 1 písm. e) sú pravidelnými príjemcami tovaru prepravovaného v spoločnom tranzitnom režime; a c) nedopustili sa závažného alebo opakovaného porušenia colnej alebo daňovej legislatívy. 2. Aby sa zaručilo riadne spravovanie zjednodušení, povolenie sa udelí, len ak: a) príslušné orgány dokážu zabezpečiť sledovanie a kontrolu režimu bez toho, aby museli zaviesť neprimeraný správny mechanizmus v porovnaní s potrebami zúčastnených osôb; a b) zúčastnené osoby si vedú záznamy, ktoré príslušným orgánom umožňujú vykonať účinnú kontrolu. Obsah žiadosti o povolenie Článok 46 1. Žiadosť o povolenie použiť zjednodušené postupy, ďalej len „žiadosť“, obsahuje dátum a podpis. Žiadosť môže byť vyhotovená v písomnej podobe alebo podaná prostredníctvom techník elektronického spracúvania údajov, za podmienok a spôsobmi, ktoré určujú príslušné orgány. 2. Žiadosť musí obsahovať údaje umožňujúce príslušným orgánom, aby sa ubezpečili, či sú splnené podmienky udelenia požadovaných zjednodušení. Zodpovednosť žiadateľa Článok 47 Osoba, ktorá žiada o možnosť použiť zjednodušené postupy, je zodpovedná, v zmysle ustanovení platných v zmluvných stranách a bez toho, aby bolo dotknuté prípadné uplatňovanie trestno-právnych ustanovení, a) za správnosť poskytnutých informácií; b) za pravosť priložených dokladov. Príslušné orgány Článok 48 1. Žiadosť sa podáva príslušným orgánom krajiny, v ktorej má žiadateľ sídlo. 2. Pri udelení povolenia alebo zamietnutí žiadosti sa postupuje v súlade s ustanoveniami platnými v zmluvných stranách. 3. Rozhodnutie o zamietnutí žiadosti sa oznámi žiadateľovi v lehote a spôsobmi platnými v zmluvných stranách. Toto rozhodnutie musí byť odôvodnené. Obsah povolenia Článok 49 1. Originál povolenia, s uvedením dátumu a podpísaný, a jedna alebo viaceré overené kópie sa odovzdajú držiteľovi povolenia. 2. V povolení sa upresňujú podmienky používania zjednodušených postupov a definujú podrobné pravidlá ich uplatňovania a kontroly. Povolenie nadobúda účinnosť dňom jeho udelenia. 3. Osoba, ktorá žiada o používanie zjednodušení, je zodpovedná za splnenie všetkých povinností týkajúcich sa umiestnenia predmetného tovaru do spoločného tranzitného režimu. 4. V prípade zjednodušených postupov uvedených v písm. b), c) a f) odseku 1 článku 44 sa povolenie predkladá na požiadanie colného úradu odoslania. Zrušenie a zmena Článok 50 1. Držiteľ povolenia je povinný informovať príslušné orgány o každej udalosti, ktorá nastala po udelení povolenia, a ktorá by mohla mať vplyv na zachovanie povolenia alebo jeho obsah. 2. Príslušné orgány povolenie zrušia alebo zmenia, ak: a) jedna alebo viac podmienok ustanovených pre jeho udelenie nie sú alebo už nie sú splnené; alebo b) po udelení povolenia nastala udalosť, ktorá má vplyv na jeho zachovanie alebo obsah. 3. Príslušné orgány môžu povolenie zrušiť alebo zmeniť, ak jeho držiteľ ďalej nespĺňa niektorú z povinností, ktorá mu prináleží v zmysle tohto povolenia. 4. Rozhodnutie o zmene alebo zrušení povolenia musí byť odôvodnené. Toto rozhodnutie sa oznámi držiteľovi povolenia. 5. Zrušenie alebo zmena rozhodnutia nadobúdajú účinnosť dňom ich oznámenia. Avšak vo výnimočných prípadoch, a ak si to vyžadujú legitímne záujmy adresáta rozhodnutia, príslušné orgány môžu odložiť toto nadobudnutie účinnosti na neskorší dátum. Dátum nadobudnutia účinnosti sa uvádza na rozhodnutí. Uchovávanie spisov príslušnými orgánmi Článok 51 1. Príslušné orgány uchovávajú žiadosti a priložené podklady, ako aj kópiu vydaných povolení. 2. V prípade zamietnutia žiadosti alebo zrušenia povolenia, žiadosť a, podľa daného prípadu, rozhodnutie o zamietnutí žiadosti alebo o zrušení a rôzne podklady k nim priložené sa uchovávajú aspoň tri roky od konca kalendárneho roka, počas ktorého sa žiadosť zamietla alebo povolenie zrušilo. KAPITOLA II CELKOVÁ ZÁRUKA A OSLOBODENIE OD ZABEZPEČENIA COLNÉHO DLHU Referenčná suma Článok 52 1. Hlavný zodpovedný použije celkovú záruku alebo oslobodenie od zabezpečenia colného dlhu do výšky referenčnej sumy. 2. Referenčná suma zodpovedá výške colného dlhu, ktorý môže vzniknúť v súvislosti s tovarom, ktorý hlavný zodpovedný prepravuje v spoločnom tranzitnom režime počas najmenej jedného týždňa. Túto referenčnú sumu stanovuje colný úrad prijímania záruk v spolupráci s príslušnou zúčastnenou osobou: a) na základe informácií o tovare, prepravenom v minulosti, a na základe predpokladaného objemu zamýšľaných operácií v spoločnom tranzitnom režime, vychádzajúc najmä z obchodných podkladov a účtovných dokladov zúčastnenej osoby; b) zohľadňujúc najvyššie sadzby, vrátane dovozných ciel, ktoré by sa uplatňovali v krajine, kde sa nachádza colný úrad prijímania záruk, na tento druh tovaru v prípade jeho uvoľnenia na spotrebu. Na účely tohto výpočtu sa tovar Spoločenstva, ktorý sa prepravuje v súlade s Dohovorom o spoločnom tranzitnom režime, považuje za tovar bez statusu Spoločenstva. Keď sú dostupné potrebné údaje, urobí sa presný výpočet výšky cla a iných poplatkov, ktoré sa hlavný zodpovedný zaväzuje uhradiť pre každú tranzitnú operáciu. V opačnom prípade, ak ide o iný tovar ako tovar uvedený na zozname v prílohe I, má sa za to, že táto suma predstavuje 7000 EUR, pokiaľ iné informácie, ktoré majú príslušné orgány k dispozícii, nevedú k iným čiastkam. 3. Colný úrad prijímania záruk preverí referenčnú sumu, najmä v závislosti od žiadosti hlavného zodpovedného, a v prípade potreby túto sumu upraví. 4. Je na zodpovednosti každého hlavného zodpovedného, aby sa presvedčil, že použité sumy vzhľadom na operácie, pre ktoré režim nebol ukončený, nepresahujú referenčnú sumu. Počítačové systémy príslušných orgánov spracúvajú a môže sa nimi kontrolovať používanie referenčnej sumy pre každú tranzitnú operáciu. Výška celkovej záruky a oslobodenie od zabezpečenia Článok 53 1. Suma, ktorú má pokrývať celková záruka, sa rovná referenčnej sume uvedenej v článku 52. 2. Osobám, ktoré príslušným úradom doložia, že sa nachádzajú v dobrej finančnej situácii, a že dodržiavajú normy spoľahlivosti uvedené v odsekoch 3 a 5, môže byť povolené poskytnúť celkovú záruku so zníženou sumou, alebo môžu byť oslobodené od povinnosti zabezpečenia colného dlhu. 3. Suma celkovej záruky sa môže znížiť: a) na 50 % referenčnej sumy, ak hlavný zodpovedný preukáže, že má dostatočné skúsenosti s vykonávaním spoločného tranzitného režimu; b) na 30 % referenčnej sumy, ak hlavný zodpovedný preukáže, že má dostatočné skúsenosti s používaním spoločného tranzitného režimu, a že dosiahol vysokú úroveň spolupráce s príslušnými orgánmi. 4. Oslobodenie od povinnosti zabezpečenia colného dlhu sa môže udeliť, ak hlavný zodpovedný preukáže, že má dostatočné skúsenosti s vykonávaním spoločného tranzitného režimu, že dosiahol vysokú úroveň spolupráce s príslušnými orgánmi, že má prepravu pod kontrolou, a je v dostatočne finančne spôsobilý na splnenie svojich záväzkov. 5. Na uplatňovanie odsekov 3 a 4 krajiny zohľadňujú ustanovenia prílohy III. Podrobné pravidlá celkovej záruky a oslobodenia od zabezpečenia colného dlhu. Článok 53a Na použitie každej celkovej záruky a/alebo každého oslobodenia od zabezpečenia colného dlhu, a) sa hlavnému zodpovednému pridelí „Referenčné číslo záruky“ týkajúce sa určenej referenčnej sumy; b) colný úrad prijímania záruk pridelí počiatočný prístupový kód priradený k „Referenčnému číslu záruky“ a oznámi ho hlavnému zodpovednému. Hlavný zodpovedný môže prideliť jeden alebo viacero prístupových kódov k tejto záruke pre seba samého alebo svojim zástupcom. Osobitné ustanovenia pre tovar so zvýšeným rizikom Článok 54 1. Na to, aby sa hlavnému zodpovednému povolilo poskytnúť celkovú záruku pri tovare uvedenom na zozname v prílohe I, musí tento nielen preukázať, že spĺňa podmienky článku 45, ale aj že jeho finančná situácia je dobrá, má dostatočné skúsenosti s vykonávaním spoločného tranzitného režimu, a že buď dosiahol vysokú úroveň spolupráce s príslušnými orgánmi, alebo má prepravy pod kontrolou. 2. Suma celkovej záruky pre tento tovar sa môže znížiť: a) na 50% referenčnej sumy, ak hlavný zodpovedný preukáže, že dosiahol vysokú úroveň spolupráce s príslušnými orgánmi, a že má prepravy pod kontrolou; b) na 30% referenčnej sumy, ak hlavný zodpovedný preukáže, že dosiahol vysokú úroveň spolupráce s príslušnými orgánmi, má prepravy pod kontrolou a je dostatočne finančne spôsobilý na splnenie svojich záväzkov. 3. Na uplatňovanie odseku 2 krajiny zohľadňujú ustanovenia prílohy III. 4 Predchádzajúce odseky sa uplatňujú aj tam, kde sa žiadosť o použitie celkovej záruky výslovne týka použitia toho istého potvrdenia o celkovej záruke na tovar, ktorý sa uvádza na zozname v prílohe I, ako aj na tovar, ktorý sa na uvedenom zozname neuvádza. 5. Oslobodenie od povinnosti zabezpečenia colného dlhu sa neuplatňuje na spoločné tranzitné operácie, ktoré sa týkajú tovaru uvedeného na zozname v prílohe I. 6. So zreteľom na zásady, ktorými sa riadi udeľovanie celkovej záruky a zníženie výšky záruky, používanie zníženej celkovej záruky sa môže výnimočne dočasne zakázať v prípade zvláštnych okolností. 7. So zreteľom na zásady, ktorými sa riadi udeľovanie celkovej záruky a zníženie výšky záruky, používanie celkovej záruky sa môže dočasne zakázať pre tovar, ktorý bol predmetom preukázaného podvodu vo veľkom rozsahu v súvislosti s celkovou zárukou. 8. Podmienky uplatňovania odsekov 6 a 7 sa uvádzajú v prílohe IV. Záručná listina Článok 55 1. Celkovú záruku poskytuje ručiteľ. 2. Na celkovú záruku sa musí vystaviť záručná listina podľa vzoru uvedeného v prílohe C4 dodatku III. Záručnú listinu uchováva úrad prijímania záruk. 3. Ustanovenia článku 17 ods. 2 sa uplatňujú mutatis mutandis. Potvrdenia o celkovej záruke alebo o oslobodení od zabezpečenia colného dlhu. Článok 56 1. Na základe povolenia príslušné orgány vydajú hlavnému zodpovednému jedno alebo viac potvrdení o celkovej záruke alebo potvrdení o oslobodení od zabezpečenia, ďalej len „potvrdenia“, vystavené v súlade s dodatkom III, ktoré mu umožnia preukázať buď možnosť použitia celkovej záruky alebo oslobodenie od zabezpečenia v rámci uplatňovania článku 22 ods. 1 písm. b). 2. Platnosť potvrdenia je obmedzená na dva roky. Úrad prijímania záruk však môže toto obdobie platnosti jednorazovo predĺžiť o najviac dva roky. Zrušenie celkovej záruky úradom alebo odstúpenie ručiteľa od celkovej záruky Článok 57 1. Odsek 1 a odsek 2 prvej zarážky článku 19 sa uplatňujú mutatis mutandis na zrušenie celkovej záruky úradom a na odstúpenie ručiteľa od celkovej záruky. 2. Úrad prijímania záruk je povinný zadať zrušenie povolenia celkovej záruky alebo oslobodenia od zabezpečenia colného dlhu príslušnými orgánmi alebo zrušenie rozhodnutia, ktorým colný úrad prijímania záruk prijal záväzok ručiteľa, alebo zrušenie svojho záväzku ručiteľom, a dátum nadobudnutia účinnosti zrušenia do počítačového systému. 3. Odo dňa účinnosti zrušenia úradom alebo odstúpenia ručiteľom, sa žiadne potvrdenie vydané na uplatňovanie článku 22 ods. 1 písm. b) nemôže ďalej použiť na prepustenie tovaru do spoločného tranzitného režimu a hlavný zodpovedný je povinný potvrdenia bezodkladne vrátiť colnému úradu prijímania záruk. Každá krajina oznámi Komisii identifikačné prvky platných potvrdení, ktoré ešte neboli vrátené, alebo boli vyhlásené za odcudzené, stratené alebo sfalšované. Komisia o tom informuje ostatné členské štáty. KAPITOLA III POUŽÍVANIE OSOBITNÝCH COLNÝCH UZÁVER Článok 58 1. Príslušné orgány môžu hlavnému zodpovednému povoliť použitie osobitných colných uzáver na dopravné prostriedky alebo nákladové kusy za predpokladu, že tieto colné uzávery boli príslušnými orgánmi schválené ako zodpovedajúce vlastnostiam uvedeným v prílohe II. 2. Hlavný zodpovedný uvádza počet, druh a značku použitých colných uzáver v údajoch tranzitného vyhlásenia. Hlavný zodpovedný priloží colné uzávery najneskôr pri prepustení tovaru. KAPITOLA IV OSLOBODENIE OD PREDPÍSANEJ PREPRAVNEJTRASY Článok 59 Príslušné orgány môžu povoliť oslobodenie od predpísanej záväznej trasy hlavnému zodpovednému, ktorý prijal opatrenia umožňujúce príslušným orgánom kedykoľvek sa presvedčiť o mieste, kde sa zásielka práve nachádza. KAPITOLA V ŠTATÚT SCHVÁLENÉHO ODOSIELATEĽA Schválený odosielateľ Článok 60 Každému, kto hodlá vykonávať tranzitné operácie v spoločnom tranzitnom režime bez toho, aby na úrade odoslania alebo na akomkoľvek inom oprávnenom mieste predkladal tovar, ktorý je predmetom tranzitného vyhlásenia, sa môže udeliť štatút schváleného odosielateľa. Takýto zjednodušený postup sa udeľuje len osobám, ktorým sa povolilo využívanie celkovej záruky alebo oslobodenia od zabezpečenia colného dlhu. Obsah povolenia Článok 61 V povolení sa určí najmä: a) úrad(-y) odoslania príslušný(-é) pre operácie v spoločnom tranzitnom režime, ktoré sa majú vykonať; b) lehota, ktorú majú príslušné orgány k dispozícii po tom, čo schválený odosielateľ podal vyhlásenie, na vykonanie prípadnej kontroly pred prepustením tovaru; c) identifikačné opatrenia, ktoré treba zabezpečiť. V tejto súvislosti môžu príslušné orgány ustanoviť, aby boli dopravné prostriedky alebo nákladové kusy opatrené osobitnými colnými uzáverami, ktoré príslušné orgány akceptovali ako zodpovedajúce vlastnostiam podľa prílohy II, a ktoré priložil schválený odosielateľ. d) vylúčené druhy alebo prepravy tovaru. Formality pri odoslaní tovaru Článok 62 Schválený odosielateľ podá tranzitné vyhlásenie colnému úradu odoslania. Prepustenie tovaru nemôže nastať pred uplynutím lehoty ustanovenej v článku 61 b). Povinné údaje Článok 63 Schválený odosielateľ zadá v prípade potreby do počítačového systému tieto údaje: – počet, druh a značku colných uzáver; – prípadne záväznú trasu predpísanú v súlade s článkom 26 ods. 2; – lehotu určenú v súlade s článkom 29, v rámci ktorej sa tovar musí predložiť colnému úradu určenia. KAPITOLA VI ŠTATÚT SCHVÁLENÉHO PRÍJEMCU Schválený príjemca Článok 64 1. Osobám, ktoré majú v úmysle prijať vo svojich prevádzkových priestoroch alebo na inom určenom mieste tovar prepravovaný v spoločnom tranzitnom režime bez toho, aby sa tento tovar a tranzitné sprievodné doklady museli predkladať na colnom úrade učenia, sa môže udeliť štatút schváleného príjemcu. 2. Povinnosti hlavného zodpovedného sa podľa článku 8 ods. 1 písm. a) považujú za splnené a spoločný tranzitný režim za ukončený, keď sa sprievodný tranzitný doklad, ktorý sprevádzal zásielku, spolu s neporušeným tovarom odovzdajú v určenej lehote schválenému príjemcovi v jeho priestoroch alebo na inom mieste určenom v povolení, pri dodržaní prijatých identifikačných opatrení. 3. Na žiadosť prepravcu vystavuje schválený príjemca pre každú zásielku, ktorá mu bola dodaná v súlade s podmienkami ustanovenými v odseku 2, potvrdenie o dodaní uvedené v článku 38, ktorý sa uplatňuje mutatis mutandis. Povinnosti Článok 65 1. Schválený príjemca musí v súvislosti s tovarom doručeným do jeho priestorov alebo na miesto určené v povolení: a) okamžite informovať príslušný colný úrad určenia o dodaní tovaru prostredníctvom správy „Oznámenie o dodaní tovaru“ obsahujúcej udalosti, ktoré nastali počas prepravy; b) počkať na správu „Povolenie na vykládku“, kým sa pristúpi k vykládke tovaru; c) po prijatí správy „Povolenie na vykládku“ zaslať colnému úradu určenia najneskôr tretí deň po dni prijatia tovaru správu „Poznámky pri vykládke“ obsahujúcu údaje o všetkých nezrovnalostiach, v súlade s podmienkami určenými v povolení; d) mať k dispozícii pre colný úrad určenia alebo mu doručiť výtlačok sprievodného tranzitného dokladu, ktorý sprevádzal tovar, podľa údajov uvedených v povolení. 2. Colný úrad určenia zaznamená do počítačového systému údaje uvedené v správe „Výsledky kontroly“. Obsah povolenia Článok 66 1. V povolení sa určí najmä: a) colný(-é) úrad(-y) určenia príslušný(-é) pre tovar, ktorý prijíma schválený príjemca; b) lehotu, v ktorej schválený príjemca dostane od colného úradu určenia prostredníctvom správy „Povolenie na vykládku“ relevantné údaje správy „Predbežné oznámenie príchodu zásielky“ na účely uplatňovania mutatis mutandis článku 37 ods. 3; c) vylúčené druhy a prepravy tovaru. 2. Príslušné orgány v povolení stanovia, či schválený príjemca môže s tovarom nakladať bezprostredne po jeho prijatí bez zásahu úradu určenia. KAPITOLA VII ZJEDNODUŠENÉ POSTUPY URČENÉ PRE PREPRAVU TOVARU ŽELEZNIČNOU DOPRAVOU ALEBO VO VEĽKÝCH KONTAJNEROCH ODDIEL 1 VŠEOBECNÉ USTANOVENIA TÝKAJÚCE SA PREPRAVY ŽELEZNIČNOU DOPRAVOU Rozsah pôsobnosti Článok 67 Formality súvisiace so spoločným tranzitným režimom sa zjednodušia v súlade s ustanoveniami článkov 68 až 79, 95 a 96 pre prepravu tovaru vykonávanú železničnými spoločnosťami na podklade „nákladného listu CIM a expresných zásielok“, ďalej len „nákladný list CIM“. Právna hodnota použitého dokladu Článok 68 Nákladný list CIM sa považuje za tranzitné vyhlásenie. Kontrola záznamov Článok 69 Železničná spoločnosť každej krajiny uchováva svoje záznamy k dispozícii príslušným orgánom svojej krajiny, v zúčtovacom stredisku alebo strediskách, pre potreby vykonania kontroly. Hlavný zodpovedný Článok 70 1. Železničná spoločnosť, ktorá príjme na prepravu tovar sprevádzaný nákladným listom CIM, ktorý sa považuje za tranzitné vyhlásenie pre spoločný tranzitný režim, sa pre túto operáciu stáva hlavným zodpovedným. 2. Železničná spoločnosť krajiny, cez územie ktorej tovar vstupuje na územie zmluvných strán, sa stáva hlavným zodpovedným vzhľadom na operácie týkajúce sa tovaru prijatého na prepravu železničnými spoločnosťami tretej krajiny. Štítok Článok 71 Železničné spoločnosti zabezpečia, že sa preprava uskutočňovaná v spoločnom tranzitnom režime označí s použitím štítkov opatrených piktogramom, podľa vzoru uvedeného v prílohe B11 k dodatku III. Štítkami sa označia nákladné listy CIM, ako aj vagóny, ak ide o celkový náklad, alebo nákladové kusy v ostatných prípadoch. Štítok uvedený v prvom pododseku sa môže nahradiť odtlačkom zelenej pečiatky reprodukujúcou piktogram uvedený v prílohe B11 k dodatku III. Úprava prepravnej zmluvy Článok 72 Ak sa prepravná zmluva upravila tak, aby: – prepravná operácia, ktorá mala skončiť mimo územia zmluvnej strany, skončila na území tejto zmluvnej strany, – prepravná operácia, ktorá mala skončiť na území zmluvnej strany, skončila mimo územia tejto zmluvnej strany, železničné spoločnosti môžu plniť upravenú zmluvu len s predchádzajúcim súhlasom úradu odoslania. Vo všetkých ostatných prípadoch môžu železničné spoločnosti plniť upravenú zmluvu; o vykonanej úprave bezodkladne informujú úrad odoslania. PREPRAVA TOVARU MEDZI ZMLUVNÝMI STRANAMI Použitie nákladného listu CIM Článok 73 1. V súvislosti s prepravou v rámci spoločného tranzitného režimu, ktorá sa začína a má aj skončiť na území zmluvných strán, sa úradu odoslania predloží nákladný list CIM. 2. Ak sa tovar prepravuje z jedného miesta v Spoločenstve do iného miesta v Spoločenstve s prechodom cez územie jednej alebo viacerých krajín EZVO, úrad odoslania viditeľným spôsobom uvedie v kolónke vyhradenej pre záznamy colných orgánov na listoch č. 1, č. 2 a č. 3 nákladného listu CIM: – skratku „T1“, ak sa tovar prepravuje v rámci režimu T1, – skratka „T2“ alebo „T2F“ podľa daného prípadu, ak sa tovar prepravuje v režime T2 v prípadoch, keď je v súlade s ustanoveniami Spoločenstva uvedenie tejto skratky povinné. Úrad odoslania zabezpečí overenie skratky „T2“ alebo „T2F“ odtlačkom pečiatky. 3. Ak sa tovar prepravuje v rámci režimu T1, z miesta odoslania v Spoločenstve smerom do miesta určenia v jednej z krajín EZVO, úrad odoslania uvedie viditeľným spôsobom v kolónke vyhradenej pre záznamy colných orgánov na listoch č. 1, č. 2 a č. 3 nákladného listu CIM skratku „T1“. 4. Okrem prípadov uvedených v odsekoch 2 a 3, tovar, ktorý sa prepravuje z jedného miesta v Spoločenstve na iné miesto v Spoločenstve s prechodom cez územie jednej alebo viacerých krajín EZVO, ako aj tovar, ktorý sa prepravuje z miesta odoslania v Spoločenstve do miesta určenia v jednej z krajín EZVO, bude umiestnený spôsobmi ustanovenými každým členským štátom Spoločenstva, pre celú trasu, ktorú tovar prejde zo stanice odoslania až po stanicu určenia, v režime T2 bez toho, aby bolo potrebné predložiť úradu odoslania nákladný list CIM vyhotovený na tento tovar. Ak sa tovar prepravuje z jedného miesta v Spoločenstve na iné miesto v Spoločenstve s prechodom cez územie jednej alebo viacerých krajín EZVO, štítky uvedené v článku 71 sa nepoužívajú. 5. Tovar, ktorého preprava začína v jednej z krajín EZVO, sa považuje za tovar prepravovaný v režime T1. Ak sa však tovar má prepravovať v režime T2, v súlade s ustanoveniami článku 2 ods. 3 písm. b) Dohovoru, úrad odoslania vyznačí v liste č. 3 nákladného listu CIM, že tovar, na ktorý sa tento doklad vzťahuje, sa prepravuje v režime T2. V takom prípade sa v kolónke vyhradenej pre záznamy colných orgánov uvedie viditeľným spôsobom skratka „T2“ alebo „T2F“ podľa daného prípadu, ako aj pečiatka úradu odoslania a podpis zodpovedného úradníka. Pri preprave tovaru v režime T1 sa skratka „T1“ v nákladnom liste neuvádza. 6. Všetky listy nákladného listu CIM sa odovzdajú zúčastnenej osobe. 7. Každá krajina EZVO môže ustanoviť, že tovar prepravovaný v režime T1 sa môže prepravovať v režime T1 bez toho, aby sa úradu odoslania musel predložiť nákladný list CIM. 8. Pre tovar uvedený v odsekoch 2, 3 a 5 colný úrad príslušný pre danú stanicu miesta určenia vystupuje ako colný úrad určenia. Ak sa však tovar prepustí do režimu voľný obeh alebo do iného colného režimu v niektorej medzistanici, colný úrad, v ktorého obvode sa táto stanica nachádza, vystupuje ako colný úrad určenia. Ak sa tovar prepravuje z jedného miesta v Spoločenstve na iné miesto v Spoločenstve s prechodom cez územie jednej alebo viacerých krajín EZVO za podmienok uvedených v odseku 4, na colnom úrade určenia nie je potrebné vykonať žiadne formality. Identifikačné opatrenia Článok 74 Vo všeobecnosti a so zreteľom na identifikačné opatrenia uplatňované železničnými spoločnosťami, úrad odoslania neprikladá colné uzávery na dopravné prostriedky ani na nákladové kusy. Použitie jednotlivých listov nákladného listu CIM Článok 75 1. Okrem prípadov, v ktorých sa tovar prepravuje z jedného miesta v Spoločenstve do iného miesta v Spoločenstve s prechodom cez územie jednej alebo viacerých krajín EZVO, železničná spoločnosť krajiny, do ktorej colný úrad určenia patrí, odovzdá colnému úradu určenia listy č. 2 a č. 3 nákladného listu CIM. 2. Colný úrad určenia potvrdí list č. 2 a bezodkladne ho vráti železničnej spoločnosti a ponechá si list č. 3. PREPRAVA TOVARU DO ALEBO Z TRETÍCH KRAJÍN Preprava do tretích krajín Článok 76 1. Ak sa preprava začína na území zmluvných strán a má sa ukončiť mimo územia zmluvných strán, uplatňujú sa ustanovenia článkov 73 a 74. 2. Colný úrad, v ktorého obvode sa nachádza pohraničná stanica, cez ktorú prepravovaný tovar opúšťa územie zmluvných strán, vystupuje ako colný úrad určenia. 3. Na colnom úrade určenia nie je potrebné vykonať žiadne formality. Preprava z tretích krajín Článok 77 1. Ak sa preprava začína mimo územia zmluvných strán a má sa ukončiť na území zmluvných strán, colný úrad, v ktorého obvode sa nachádza pohraničná stanica, cez ktorú prepravovaný tovar vstupuje na územie zmluvných strán, vystupuje ako úrad odoslania. Na úrade odoslania nie je potrebné vykonať žiadne formality. 2. Colný úrad, v ktorého obvode sa nachádza stanica miesta určenia, vystupuje ako colný úrad určenia. Ak sa však tovar prepustí do colného režimu voľný obeh alebo do iného colného režimu na niektorej medzistanici, ako colný úrad určenia vystupuje colný úrad, do obvodu ktorého patrí táto medzistanica. Formality ustanovené v článku 75 sa vykonávajú na colnom úrade určenia. Preprava cez územie zmluvných strán Článok 78 1. Ak prepravná operácia začína a má sa ukončiť mimo územia zmluvných strán, colné úrady, ktoré sú uvedené v článku 77 ods. 1 a 76 ods. 2 sú úradom odoslania a úradom určenia. 2. Na colných úradoch odoslania a určenia nie je potrebné vykonať žiadne formality. Colný status tovaru Článok 79 Tovar, ktorý sa prepravuje podľa ustanovení článku 77 ods. 1 alebo článku 78 ods. 1, sa považuje za tovar prepravovaný v režime T1, pokiaľ sa nepreukáže, že tovar má status tovaru Spoločenstva v súlade s ustanoveniami dodatku II. ODDIEL 2 PREPRAVA VO VEĽKÝCH KONTAJNEROCH Rozsah pôsobnosti Článok 80 Formality súvisiace so spoločným tranzitným režimom sa zjednodušia v súlade s ustanoveniami článkov 81 až 96 pri prepravu tovaru, ktorú vykonávajú železničné spoločnosti veľkými kontajnermi, prostredníctvom prepravných podnikov, na základe dodacích listov nazývaných na účely tohto dodatku „dodací list TR“. Takéto prepravné operácie zahŕňajú prípadne aj dopravenie týchto zásielok prepravnými podnikmi, za použitia iných druhov dopravy ako železničnej, v krajine odoslania na železničnú stanicu odoslania situovanú v tejto krajine a v krajine určenia zo železničnej stanice určenia v tejto krajine, ako aj námornú dopravu uskutočnenú na prepravnej trase medzi týmito dvomi stanicami. Vymedzenia pojmov Článok 81 Na účely uplatňovania článkov 80 až 96: 1) „prepravný podnik“ znamená podnik, ktorý vytvorili železničné spoločnosti vo forme spoločnosti, v ktorej sú spoločníkmi, za účelom uskutočňovania prepravy tovaru prostredníctvom veľkých kontajnerov na základe dodacích listov TR; 2) „veľký kontajner“ znamená zariadenie na prepravu tovaru, ktoré je: – trvalé svojou podstatou, – špeciálne skonštruované na uľahčenie prepravy tovaru jedným alebo viacerými spôsobmi dopravy bez prekladania nákladu, – skonštruované tak, aby sa dalo ľahko pripevniť a/alebo manipulovať, – uspôsobené tak, aby bolo možné účinne priložiť uzávery, ak tak vyžaduje uplatnenie článku 89, – takých rozmerov, že plocha vymedzená jeho štyrmi vonkajšími rohmi je najmenej 7 m2. 3) „dodací list TR“ je doklad, ktorý zahŕňa prepravnú zmluvu, na základe ktorej prepravný podnik prepravuje od odosielateľa k príjemcovi jeden alebo viac veľkých kontajnerov v medzinárodnej doprave. Dodací list TR musí mať v pravom hornom rohu sériové číslo umožňujúce jeho identifikáciu. Toto číslo sa skladá z ôsmych číslic, pred ktorými sú uvedené písmená TR. Dodací list TR sa skladá z týchto listov usporiadaných v ich číselnom poradí: č. 1: list pre generálne riaditeľstvo prepravného podniku; č. 2: list pre národného zástupcu prepravného podniku na stanici určenia; č. 3A: list pre colný úrad; č. 3B: list pre príjemcu; č. 4: list pre generálne riaditeľstvo prepravného podniku; č. 5: list pre národného zástupcu prepravného podniku na stanici odoslania; č. 6: list pre odosielateľa. Všetky listy dodacieho listu TR, okrem listu č. 3A, majú pozdĺž pravého okraja zelený pruh so šírkou približne štyri centimetre; 4) „výkaz veľkých kontajnerov“, ďalej len „výkaz“, znamená doklad pripojený ako neoddeliteľná súčasť k dodaciemu listu TR, na základe ktorého sa prepravuje niekoľko veľkých kontajnerov z jednej stanice odoslania do jednej stanice určenia, pričom colné formality sa vykonajú na uvedených staniciach. Výkaz sa vyhotovuje v rovnakom počte exemplárov ako dodací list TR, na ktorý sa vzťahuje. Počet výkazov sa uvádza v kolónke vyhradenej pre údaj o počte výkazov nachádzajúcej sa v pravom hornom rohu dodacieho listu TR. Okrem toho sa v pravom hornom rohu každého výkazu musí uviesť sériové číslo príslušného dodacieho listu TR. Právna hodnota používaných dokladov Článok 82 Dodací list TR používaný prepravným podnikom má rovnakú právnu hodnotu ako tranzitné vyhlásenie. Kontrola záznamov – Podávanie informácií Článok 83 1. Prepravný podnik vedie k dispozícii príslušným orgánom prostredníctvom svojho národného zástupcu v každej krajine, vo svojom zúčtovacom stredisku alebo strediskách alebo v zúčtovacom stredisku svojho národného zástupcu alebo zástupcov, evidenciu uvedených stredísk na účely kontroly. 2. Na požiadanie príslušných orgánov prepravný podnik či jeho národný zástupca alebo zástupcovia musia colným orgánom bez zbytočného odkladu poskytnúť všetky doklady, účtovné záznamy alebo informácie týkajúce sa vykonaných alebo prebiehajúcich prepravných operácií, ak príslušné orgány pokladajú za potrebné, aby sa s nimi oboznámili. 3. V prípadoch, že v súlade s článkom 82, sa dodacie listy TR použijú ako tranzitné vyhlásenia, prepravný podnik alebo jeho národný(-í) zástupca(-ovia) informujú: a) colné úrady určenia o dodacích listoch TR, ak mu(im) bol doručený list č. 1 dodacieho listu TR bez potvrdenia colného orgánu; b) colné úrady odoslania o dodacích listoch TR, ktorých list č. 1 sa mu(im) nevrátil, a v súvislosti s ktorými sa nedalo zistiť, či zásielka bola riadne predložená colnému úradu určenia, alebo či zásielka v prípade uplatnenia článku 93 opustila územie zmluvných strán s určením do tretej krajiny. Hlavný zodpovedný Článok 84 1. Pri prepravných operáciách podľa článku 80 a prijatých prepravným podnikom v niektorej krajine sa železničná spoločnosť tejto krajiny stáva hlavným zodpovedným. 2. Pri prepravných operáciách podľa článku 80 a prijatých prepravným podnikom v tretej krajine sa stáva hlavným zodpovedným železničná spoločnosť krajiny, cez ktorej územie tovar vstupuje na územie zmluvných strán. Colné formality počas prepravy, ktorá sa uskutočňuje inak ako železničnou dopravou Článok 85 Ak sa musia vykonať colné formality v priebehu prepravy, ktorá sa uskutočňuje inak ako železničnou dopravou až po stanicu odoslania, alebo v priebehu prepravy, ktorá sa uskutočňuje inak ako železničnou dopravou zo stanice určenia, sa každý dodací list TR môže vzťahovať iba na jeden veľký kontajner. Štítok Článok 86 Prepravný podnik zabezpečí, že sa preprava uskutočňovaná v spoločnom tranzitnom režime označí s použitím štítkov opatrených piktogramom, ktorého vzor sa uvádza v prílohe B11 k dodatku III. Štítkami sa označia dodacie listy TR, ako aj príslušný(-é) veľký(-é) kontajner(-y). Štítok uvedený v prvom pododseku sa môže nahradiť odtlačkom zelenej pečiatky reprodukujúcej vzor piktogramu uvedený v prílohe B11 k dodatku III. Úprava prepravnej zmluvy Článok 87 Ak sa prepravná zmluva upravila tak, aby: – prepravná operácia, ktorá mala skončiť mimo územia zmluvnej strany, skončila na území tejto zmluvnej strany, – prepravná operácia, ktorá mala skončiť na území zmluvnej strany, skončila mimo územia tejto zmluvnej strany, môže prepravná spoločnosť pristúpiť k plneniu upravenej zmluvy len s predchádzajúcim súhlasom colného úradu odoslania. Vo všetkých ostatných prípadoch prepravný podnik môže pristúpiť k plneniu upravenej zmluvy; o vykonanej úprave bezodkladne informuje colný úrad odoslania. PREPRAVA TOVARU MEDZI ZMLUVNÝMI STRANAMI Dodací list TR a výkazy Článok 88 1. Ak sa prepravná operácia v spoločnom tranzitnom režime začína a má sa skončiť na území zmluvných strán, colnému úradu odoslania sa musí predložiť dodací list TR. 2. Ak sa tovar prepravuje z jedného miesta v Spoločenstve na iné miesto v Spoločenstve s prechodom cez územie jednej alebo viacerých krajín EZVO, colný úrad odoslania viditeľným spôsobom uvedie v kolónke vyhradenej pre záznamy colných orgánov na listoch č. 1, č. 2 a č. 3A a č. 3B dodacieho listu TR: – skratku „T1“, ak sa tovar prepravuje v režime T1, – skratku „T2“ alebo „T2F“ podľa daného prípadu, ak sa tovar prepravuje v režime T2, v prípadoch, keď je v súlade s ustanoveniami Spoločenstva uvedenie tejto skratky povinné. Colný úrad odoslania overí skratku „T2“ alebo „T2F“ odtlačkom pečiatky. 3. Ak sa tovar prepravuje zo Spoločenstva smerom do niektorej krajiny EZVO, colný úrad odoslania uvedie viditeľným spôsobom v kolónke vyhradenej pre záznamy colných orgánov na listoch č. 1, č. 2 a č. 3A a č. 3B dodacieho listu TR skratku „T1“, ak sa tovar prepravuje v režime T1. 4. Okrem prípadov uvedených v odsekoch 2 a 3, tovar, ktorý sa prepravuje z jedného miesta v spoločenstve na iné miesto v Spoločenstve s prechodom cez územie jednej alebo viacerých krajín EZVO, ako aj tovar, ktorý sa prepravuje z miesta odoslania v Spoločenstve do miesta určenia v niektorej krajine EZVO, sa prepustí do režimu T2 spôsobmi určenými každým členským štátom Spoločenstva pre celú prepravnú trasu, bez toho, aby bolo potrebné predložiť colnému úradu odoslania dodacie listy TR pre tento tovar. Ak sa tovar prepravuje z jedného miesta v Spoločenstve na iné miesto v Spoločenstve s prechodom cez územie jednej alebo viacerých krajín EZVO, štítky uvedené v článku 86 sa nepoužívajú. 5. Tovar, ktorého preprava začína v niektorej krajine EZVO, sa považuje za tovar prepravovaný v režime T1. Ak sa však tovar má v súlade s ustanoveniami článku 2 ods. 3 písm. b) Dohovoru prepravovať v režime T2, colný úrad odoslania vyznačí v liste 3A dodacieho listu TR, že tovar, na ktorý sa uvedený doklad vzťahuje, sa prepravuje v režime T2; na tento účel uvedie v kolónke vyhradenej pre záznamy colných orgánov na liste č. 3A dodacieho listu TR skratku „T2“ alebo „T2F“, podľa daného prípadu, spolu s pečiatkou colného úradu odoslania a podpisom zodpovedného pracovníka. V prípade prepravy tovaru v režime T1 sa skratka „T1“ v uvedenom doklade neuvádza. 6. Ak sa dodací list TR vzťahuje zároveň na kontajnery obsahujúce tovar prepravovaný v režime T1 aj na kontajnery obsahujúce tovar prepravovaný v režime T2, colný úrad odoslania uvedie v kolónke vyhradenej pre záznamy colných orgánov na listoch č. 1, č. 2, č. 3A a č. 3B dodacieho listu TR samostatné odkazy pre kontajner(-y) podľa druhu tovaru, ktorý obsahuje(-ú) a podľa daného prípadu uvedie skratku „T1“, „T2“ alebo „T2F“, vedľa jednotlivých odkazov na príslušný(-é) kontajner(-y). 7. Ak sa v prípade uvedenom v odseku 3 použijú výkazy veľkých kontajnerov, je potrebné vypracovať samostatné výkazy pre jednotlivé kontajnery obsahujúce tovar prepravovaný v režime T1 a odkaz na ne sa uvedie v kolónke vyhradenej colným orgánom na listoch č. 1, č. 2, č. 3A a č. 3B dodacieho listu TR údajom s poradovým(-mi) číslom(-ami) výkaz(–ov) veľkých kontajnerov. Skratka „T1“ sa uvádza vedľa poradového(-ých) čísla(-iel) výkazu(-ov), na ktoré sa vzťahuje. 8. Všetky listy dodacieho listu TR sa vrátia zúčastnenej osobe. 9. Každá krajina EZVO môže ustanoviť, že tovar prepravovaný v režime T1 sa môže prepravovať v režime T1 bez toho, aby sa na úrade odoslania musel predložiť dodací list TR. 10. Pre tovar uvedený v odsekoch 2, 3 a 5 sa dodací list TR musí predložiť colnému úradu určenia, v ktorom je tovar predmetom vyhlásenia za účelom jeho prepustenia do režimu voľného obehu alebo do iného colného režimu. Ak sa tovar prepravuje z jedného miesta v Spoločenstve na iné miesto v Spoločenstve s prechodom cez územie jednej alebo viacerých krajín EZVO za podmienok uvedených v odseku 4, na colnom úrade určenia sa nevykonávajú žiadne formality. Identifikačné opatrenia Článok 89 Identifikácia tovaru sa zabezpečí v súlade s ustanoveniami článku 11 Dohovoru. Colný úrad však vo všeobecnosti neprikladá colné uzávery na veľké kontajnery, ak identifikačné opatrenia vykonávajú železničné spoločnosti. Ak sa colné uzávery priložia, zaznamená sa to v kolónke vyhradenej colným orgánom na listoch č. 3A a č. 3B dodacieho listu TR. Používanie jednotlivých listov dodacieho listu TR. Článok 90 1. Okrem prípadov, keď sa tovar prepravuje z jedného miesta v Spoločenstve na iné miesto v Spoločenstve s prechodom cez územie jednej alebo viacerých krajín EZVO, prepravný podnik odovzdá colnému úradu určenia listy č. 1, č. 2 a č. 3A dodacieho listu TR. 2. Colný úrad určenia potvrdí pečiatkou listy č. 1 a č. 2 a bezodkladne ich vráti prepravnému podniku a ponechá si list č. 3A. PREPRAVA TOVARU DO TRETÍCH KRAJÍN ALEBO Z TRETÍCH KRAJÍN Preprava tovaru do tretích krajín Článok 91 1. Ak prepravná operácia začína na území zmluvných strán a má sa ukončiť mimo územia zmluvných strán, uplatňujú sa ustanovenia článku 88 odsekov 1 až 9 a článku 89. 2. Colný úrad, v ktorého obvode sa nachádza pohraničná stanica, cez ktorú prepravovaný tovar opúšťa územie zmluvných strán, je colným úradom určenia. 3. Na colnom úrade určenia sa nevykonávajú žiadne formality. Preprava z tretích krajín Článok 92 1. Ak prepravná operácia začína mimo územia zmluvných strán a má sa ukončiť na území zmluvných strán, colný úrad, v ktorého obvode sa nachádza pohraničná stanica, cez ktorú prepravovaný tovar vstupuje na územie zmluvných strán, je colným úradom odoslania. Na úrade odoslania sa nevykonávajú žiadne formality. 2. Colný úrad, ktorému sa predloží tovar, sa stáva colným úradom určenia. Formality ustanovené v článku 90 sa vykonávajú na colnom úrade určenia. Preprava prechádzajúca cez územie zmluvných strán Článok 93 1. Ak prepravná operácia začína a má sa ukončiť mimo územia zmluvných strán, colné úrady, ktoré sa uvádzajú v článku 92 ods. 1 a v článku 91 ods. 2, sú colným úradom odoslania a colným úradom určenia. 2. Na colných úradoch odoslania a určenia sa nevykonávajú žiadne formality. Colný status tovaru Článok 94 Tovar, ktorý sa prepravuje podľa článku 92 ods. 1 alebo článku 93 ods. 1, sa považuje za tovar prepravovaný v režime T1, pokiaľ sa nepreukáže, že tovar má status tovaru Spoločenstva v súlade s ustanoveniami dodatku II. ODDIEL 3 INÉ USTANOVENIA Ložné listy Článok 95 1 Článok 22 ods. 5 dodatku I a bod 24 prílohy V sa uplatňujú na ložné listy, ktoré sa prípadne priložia k nákladnému listu CIM alebo k dodaciemu listu TR. Počet týchto listov sa uvádza v kolónke vyhradenej pre údaje o prílohách v nákladnom liste CIM alebo v dodacom liste TR, podľa daného prípadu. Okrem toho, ložný list musí byť opatrený číslom vagónu, na ktorý sa nákladný list CIM vzťahuje, alebo prípadne číslom kontajnera, v ktorom sa tovar nachádza. 2. Pri prepravných operáciách, ktoré začínajú na území zmluvných strán, a zahŕňajú súčasne tovar prepravovaný v režime T1 a tovar prepravovaný v režime T2, sa musia vystaviť samostatné ložné listy; v prípade prepravy tovaru vo veľkých kontajneroch na základe dodacích listov TR sa takéto samostatné ložné listy musia vystaviť pre každý veľký kontajner, ktorý obsahuje zároveň obidve kategórie tovaru. Poradové čísla ložných listov, ktoré sa vzťahujú na každú z obidvoch kategórií tovaru, sa musia uviesť v kolónke vyhradenej pre opis tovaru v nákladnom liste CIM alebo v dodacom liste TR, podľa daného prípadu. 3. V prípadoch uvedených v odsekoch 1 a 2 a na účely postupov stanovených v článkoch 67 až 96 ložné listy priložené k nákladnému listu CIM alebo k dodaciemu listu TR tvoria neoddeliteľnú súčasť uvedených dokladov a majú rovnakú právnu silu. Originály týchto ložných listov musia byť potvrdené pečiatkou stanice odoslania. ODDIEL 4 ROZSAH PÔSOBNOSTI RIADNYCH REŽIMOV A ZJEDNODUŠENÝCH POSTUPOV - KOMBINOVANÁ PREPRAVA ŽELEZNICA-CESTA Článok 96 1. Ustanoveniami článkov 67 až 95 sa nevylučuje možnosť použitia postupov definovaných v hlave II, ustanovenia článkov 69 a 71 alebo 83 a 86 sa však naďalej uplatňujú. 2. V prípadoch uvedených v odseku 1 sa pri vyplňovaní nákladného listu CIM alebo dodacieho listu TR v kolónke vyhradenej pre údaje o prílohách týchto dokladov viditeľne uvedie odkaz na použité tranzitné vyhlásenie(-a). Tento odkaz musí obsahovať druh dokladu, colný úrad, ktorý ho vyhotovil, dátum a evidenčné číslo každého použitého dokladu. Okrem toho, list č. 2 nákladného listu CIM alebo listy č. 1 a č. 2 dodacieho listu TR musia byť potvrdené železničnou spoločnosťou, v ktorej obvode sa nachádza posledná železničná stanica zahrnutá v tranzitnej operácii pre spoločný tranzitný režim. Táto spoločnosť doklady potvrdí, až keď sa ubezpečí, že preprava tovaru sa uskutočňuje s jedným alebo niekoľkými uvedenými tranzitnými dokladmi, na ktorý(-é) sa uvádza odkaz. Ak sa tranzitná operácia v spoločnom tranzitnom režime uvedená v odseku 1 a v prvom pododseku tohto odseku končí v niektorej krajine EZVO, táto krajina môže určiť, aby sa list č.2 nákladného listu CIM alebo listy č. 1 a č. 2 dodacieho listu TR predkladali colnému úradu, v ktorého obvode sa nachádza posledná stanica zahrnutá v tranzitnej operácii pre spoločný tranzitný režim. Tento colný úrad doklady potvrdí až vtedy, keď sa ubezpečí, že preprava tovaru sa uskutočňuje s jedným alebo niekoľkými uvedenými tranzitnými dokladmi, na ktorý(-é) sa uvádza odkaz. 3. Ak sa tranzitná operácia v spoločnom tranzitnom režime uskutočňuje s dodacím listom TR podľa ustanovení článkov 80 až 94, na nákladný list CIM použitý pri tejto operácii sa články 67 až 79 a článok 96 odseky 1 a 2 neuplatňujú. V nákladnom liste CIM sa v kolónke vyhradenej pre údaje o prílohách musí viditeľne uviesť odkaz na dodací list TR. Tento odkaz musí obsahovať poznámku „dodací list TR“ a za ňou sériové číslo. 4. Ak zásielku tovaru, prepravovanú v kombinovanej doprave cesta - železnica pri použití jedného alebo viacerých tranzitných vyhlásení spôsobom uvedeným v hlave II, prevezme železnica v niektorom železničnom termináli a ďalej sa prepravuje na železničných vagónoch, ručia železničné spoločnosti za zaplatenie cla, daní a iných platieb v prípade, ak budú v priebehu prepravy po železnici porušené predpisy, ak v krajine, kde boli porušené predpisy alebo sa za porušené považujú, nie je platné zabezpečenie, a ak tieto sumy nie je možné získať od hlavného zodpovedného. Schválený odosielateľ a schválený príjemca Článok 97 1. Ak sa podľa ustanovení článkov 67 až 96 na úrade odoslania nepožaduje predloženie tranzitného vyhlásenia v súvislosti s tovarom, ktorý sa má vyvážať na podklade nákladného listu CIM alebo dodacieho listu TR, príslušné úrady prijmú potrebné opatrenia, aby sa zabezpečilo označenie listov č. 1, 2 a 3 nákladného listu CIM alebo listov č. 1, 2, 3A a 3B dodacieho listu TR skratkou „T1“, „T2“ alebo „T2F“, podľa daného prípadu. 2. Ak je tovar, ktorý sa prepravuje podľa ustanovení článkov 67 až 96 určený pre schváleného príjemcu, príslušné úrady môžu odchylne od ustanovení článku 64 ods.2 a článku 66 ods.1 písm. b) ustanoviť, aby listy 2 a 3 nákladného listu CIM alebo listy 1, 2 a 3A dodacieho listu TR boli colnému úradu určenia predložené priamo železničnou spoločnosťou alebo prepravným podnikom. (články 98 až 110 voľné) KAPITOLA VIII ZJEDNODUŠENÝ POSTUP PRE PREPRAVU TOVARU LETECKY Zjednodušený postup (1. stupeň) Článok 111 1. Leteckej spoločnosti sa povolí používanie manifestu ako tranzitného vyhlásenia, ak jeho obsah zodpovedá vzoru uvedenému v dodatku 3 prílohy 9 Dohody o medzinárodnej civilnej leteckej doprave (zjednodušený postup – 1. stupeň). Forma manifestu, ako aj letiská odoslania a určenia pre tranzitné operácie v spoločnom tranzitnom režime, sa určia v povolení. Letecká spoločnosť odovzdá príslušným orgánom každého dotknutého letiska overenú kópiu povolenia. 2. Ak prepravná operácia zahŕňa zároveň tovar, ktorý sa má prepraviť v režime T1 a tovar, ktorý sa má prepraviť v režime T2, tieto tovary sa uvedú v samostatných manifestoch. 3. Letecká spoločnosť uvedie v každom manifeste dátum a podpis a označí ho jednou z týchto skratiek: – skratkou „T1“, ak sa tovar prepravuje v režime T1, – skratkou „T2“ alebo „T2F“, podľa daného prípadu, ak sa tovar prepravuje v režime T2, každý manifest sa však môže označiť len jednou z týchto skratiek. 4. Manifest musí okrem toho obsahovať tieto údaje: – názov leteckej spoločnosti prepravujúcej tovar, – číslo letu, – dátum letu, – názov letiska nakládky (letisko odoslania) a vykládka (letisko určenia) a pre každú zásielku uvedenú v manifeste sa uvádza: – číslo leteckého nákladného listu, – počet nákladových kusov, – opis tovaru s použitím obvyklých obchodných názvov vrátane údajov potrebných na určenie jeho totožnosti, – hrubá hmotnosť. Pri zberných zásielkach sa v prípade potreby opis tovaru nahradí poznámkou „Consolidation“, aj v skrátenej forme. V takých prípadoch musia letecké nákladné listy vzťahujúce sa na tovar uvedený v manifeste obsahovať obvyklé obchodné názvy tovaru aj s údajmi potrebnými na zabezpečenie jeho totožnosti. 5. Manifest sa musí najmenej v dvoch vyhotoveniach predložiť príslušným orgánom na letisku odoslania, ktoré si jedno vyhotovenie ponechajú. Tieto orgány môžu na účely kontroly požadovať predloženie všetkých leteckých nákladných listov vzťahujúcich sa na zásielky uvedené v manifeste. 6. Jedno vyhotovenie manifestu sa predkladá príslušným orgánom na letisku určenia, ktoré si ho ponechajú. Príslušné orgány každého letiska určenia môžu tak isto na účely kontroly požiadať o predloženie všetkých manifestov a leteckých nákladných listov týkajúcich sa tovaru vyloženého na letisku. 7. Raz mesačne posielajú príslušné orgány každého letiska určenia príslušným orgánom letiska odoslania po overení zoznam vyhotovený leteckými spoločnosťami obsahujúci manifesty, ktoré im boli predložené počas predchádzajúceho mesiaca. Pri každom manifeste uvedenom v zozname sa musí uviesť opis s týmito údajmi: – referenčné číslo manifestu, – skratka preukazujúca druh tranzitného vyhlásenia v súlade s odsekom 3, – názov leteckej spoločnosti (prípadne v skrátenej forme), ktorá tovar prepravila, – číslo letu, – dátum letu. V povolení sa tiež môže ustanoviť, že zasielanie zoznamov uvedených v prvom pododseku môžu vykonávať samotné letecké spoločnosti. Ak sa v údajoch k manifestom uvedeným v zozname zistia nezrovnalosti, príslušné orgány letiska určenia to oznámia príslušným úradom letiska odoslania a úradu, ktorý povolenie udelil, s odvolaním sa najmä na údaje o tovare uvedené v leteckom nákladnom liste, ktorého sa nezrovnalosti týkajú. Zjednodušený postup (2. stupeň) Článok 112 1. Leteckej spoločnosti sa môže povoliť používanie manifestu zasielaného prostredníctvom elektronických systémov výmeny údajov ako tranzitného vyhlásenia, ak táto spoločnosť prevádzkuje značný počet letov medzi krajinami (zjednodušený postup – 2. stupeň). Odchylne od článku 45 ods.1 písm. a) letecké spoločnosti nemusia mať sídlo v niektorej zmluvnej strane, ak tam majú regionálnu pobočku. 2. Po prijatí žiadosti o povolenie príslušné orgány informujú o tejto žiadosti ostatné krajiny, v ktorých sa nachádzajú letiská odoslania a určenia prepojené prostredníctvom systémov elektronickej výmeny údajov. Ak v lehote 60 dní od dátumu oznámenia nebudú žiadne námietky, príslušné orgány vydajú povolenie. Toto povolenie platí vo všetkých dotknutých krajinách a uplatňuje sa iba na tranzitné operácie v spoločnom tranzitnom režime vykonané medzi letiskami uvedenými v povolení. 3. Zjednodušený postup sa uplatňuje takto: a) manifest vyhotovený na letisku odoslania sa zašle letisku určenia prostredníctvom systému elektronickej výmeny údajov; b) letecká spoločnosť v manifeste uvedie: – skratku ”T1”, ak sa tovar prepravuje v režime T1; – skratku ”T2” alebo ”TF”, ak sa tovar prepravuje v režime T2; – skratku ”TD” pre tovar, ktorý už bol prepustený do režimu tranzitu. V takom prípade letecká spoločnosť uvedie v príslušnom leteckom nákladnom liste skratku ”TD”, ako aj odkaz na použitý režim, referenčné číslo a dátum tranzitného vyhlásenia a názov vydávajúceho úradu; – skratku „C“ (ekvivalent k „T2L“) alebo „F“ (ekvivalent k „T2LF“) pre tovar Spoločenstva, ktorý nie je prepustený do tranzitného režimu; – skratku „X“ pre tovar Spoločenstva, ktorý sa má vyviesť, a ktorý nie je prepustený do tranzitného režimu; pri dotknutých položkách manifestu. Manifest musí okrem toho obsahovať údaje ustanovené v článku 111 ods. 4; c) spoločný tranzitný režim sa považuje za ukončený, keď majú príslušné orgány na letisku určenia k dispozícii manifest odoslaný prostredníctvom systému elektronickej výmeny údajov a keď im bol predložený tovar; d) výtlačok manifestu odoslaného systémom elektronickej výmeny údajov sa na požiadanie predloží príslušným úradom na letisku odoslania a letisku určenia; e) záznamy leteckej spoločnosti musia obsahovať aspoň informácie uvedené v písm. b); f) príslušné orgány na letisku odoslania vykonávajú prostredníctvom auditu kontroly na základe analýzy rizík; g) príslušné orgány na letisku určenia vykonávajú prostredníctvom auditu kontroly na základe analýzy rizík a v prípade potreby zašlú príslušným orgánom letiska odoslania na preverenie podrobné údaje týkajúce sa manifestov odoslaných prostredníctvom systému elektronickej výmeny údajov. 4. Bez toho, aby boli dotknuté ustanovenia Kapitoly VI Hlavy II a Hlavy IV: – letecká spoločnosť oznámi príslušným orgánom všetky priestupky alebo nezrovnalosti; – príslušné orgány letiska odoslania oznámia čo najskôr všetky priestupky a nezrovnalosti príslušným orgánom letiska odoslania, ako aj colnému úradu, ktorý povolenie vydal. KAPITOLA IX ZJEDNODUŠENÝ POSTUP PRE PREPRAVU TOVARU POTRUBÍM Článok 113 1. Ak sa spoločný tranzitný režim použije na prepravu tovaru potrubím, formality pre tento režim sa prispôsobia podľa ustanovení odsekov 2 až 5. 2. Tovar dopravovaný potrubím sa považuje za prepustený do spoločného tranzitného režimu: – vstupom na colné územie zmluvnej strany pre taký tovar, ktorý vstupuje na toto územie potrubím; – napustením do potrubia pre taký tovar, ktorý sa už nachádza na colnom území jednej zo zmluvných strán. V prípade potreby sa status tovaru Spoločenstva preukáže v súlade s ustanoveniami dodatku II. 3. Pre tovar uvedený v odseku 2 je hlavným zodpovedným prevádzkovateľ potrubia so sídlom v tej krajine, cez ktorej územie tovar vstúpil na územie zmluvnej strany, alebo prevádzkovateľ potrubia so sídlom v tej krajine, v ktorej sa preprava